ЎзА - 395 гектарнинг тақдири нима кечади?\n03.12.2018 14:35 Чоп этиш версияси\n395 гектарнинг тақдири нима кечади?\nФермер хўжаликлари фаолиятига ҳам илм-фан ютуқлари ва янгиликлар изчил қўлланилаётгани муваффақиятлар гарови бўлаётир. Ҳозирда бир қатор илғор технологиялар мавжуд бўлиб, замонавий, ресурстежамкор иссиқхоналар ташкил этиш, тизимда томчилатиб суғоришни оммалаштиришга айниқса алоҳида эътибор қаратилмоқда.\nТоморқа эгалари ҳам ўз хўжалигида янги инновацион технологияларни жорий этмоқда. Мисол учун, иссиқхонада газ ёки электр токининг ўрнига қуёш энергиясидан фойдаланиб, иситиш. Ҳозирда Оққўрғон туманида фермерлар қуёш энергиясидан фойдаланиб, боғдорчиликда томчилатиб суғоришдан фойдаланмоқда.\n– Биз соҳага инновацияларни татбиқ этишда яна бир қадам олдинладик, – дейди Ўзбекистон фермер, деҳқон хўжаликлари ва томорқа ер эгалари кенгаши раисининг ўринбосари Фахриддин Кушанов .– Куни кеча Маҳмуд Мирзаев номидаги боғдорчилик, узумчилик ва виночилик илмий-тадқиқот институтининг Қува туманидаги 395 гектарда жойлашган Фарғона илмий-амалий станцияси мулки мавжуд экинзорлари билан бепул фойдаланиш ҳуқуқи билан бизга берилди.\nБу ерда бир қатор инновацион технологияларнинг намуналари яратилади. Ҳудудда намунали иссиқхоналар, лабараториялар, ҳовузлар ва бошқа ишлаб чиқариш тизими ташкил этилади. Мисол учун, 15 хилда иссиқхона бўлади. Майда шохли молларни кўпайтиришни интенсив усуллари, ўсимликларни инвитро лабораториясини ташкил этиш кўзда тутилган. Етиштириш қийин бўлган мевали дарахтларни тезроқ ва сифатли етиштириш имкони яратилади. Мазкур инновацион усуллар асосида кейинчалик фермерлар ва томорқа эгаларига кўргазмали тажриба участкалари жорий этилади.\nБунинг учун эса аграр соҳада таълим олаётган талабалар шу ерда амалиёт ўтайди. Қишлоқ жойларда қишлоқ тизими ва дам олиш турларини ривожлантиришга кўмаклашилади.\nҚисқа қилиб айтганда, мазкур майдонларда Лимон етиштирувчилар ва экспорт қилувчилар, Картошка етиштирувчилар, “Ўзпаррандасаноат”, “Ўзбалиқсаноат”, Ўзбекистон асаларичилар уюшмаси ҳам илмий-тадқиқот ишларини олиб боради.


«Ўзэкспомарказ»да халқаро кўргазма — Ishonch Gazetasi\n«Ўзэкспомарказ» миллий кўргазмалар мажмуида анъанавий «Ўзбекистон нефть ва гази – 2018» ва «Энергетика, энергия таъминоти, энергиянинг муқобил манбалари – 2018» халқаро кўргазмалари очилди.\nЎзбекистон Республикаси Вазирлар Маҳкамаси шафелиги ҳамда «Ўзбекнефтгаз» акциядорлик жамияти, «Iteca Exhibitions» халқаро кўргазма компанияси, «Ўзбекэнерго» акциядорлик жамияти ва бошқа ташкилотлар ҳамкорлигида ташкил этилган мазкур кўргазмаларда маҳаллий ва хорижлик компаниялар ўз маҳсулотлари ва хизматларини намойиш этмоқда.\nЮртимизда нефть-газ тармоғини янада ривожлантиришга алоҳида эътибор қаратилмоқда. Айниқса, газ, полиэтилен ва қайта ишланган нефть маҳсулотларининг йирик экспортчиси бўлган мамлакатимизда қулай сармоявий муҳит яратиш бугунги кун талабидир. Шу билан бирга, соҳада модернизация ишлари кўламини кенгайтириш, ишлаб чиқариш самарадорлиги ва ички бозорда маҳаллий маҳсулотлар улушини ошириш катта ўринга эга. Бунда анъанавий ташкил этилаётган «Ўзбекистон нефть ва гази» кўргазмаси муҳим аҳамият касб этади.\n— Мамлакатимизда нефтнинг қайта ишланиши, автобензин, дизель ёқилғиси, мазут, нефть мойлари, битум, авиакеросин ишлаб чиқарилиши хорижлик сармоядорларнинг эътиборини тортади, — деди Австриянинг «Eriell» корпорацияси тендерлар бўйича департаменти бошлиғи Тўлқин Юсупов. — Буни кўргазмада иштирок этаётган хориж компаниялари сони йилдан-йилга ортаётганида ҳам кўриш мумкин. Кўргазмада Ўзбекистон, Хитой, Австрия, АҚШ, Буюк Британия, Германия, Италия, Жанубий Корея, Нидерландия, Япония, Озарбайжон, Россия, Сингапур, Туркия, Украина, Франция, Швейцария каби мамлакатлардан компания ва фирмалар қатнашмоқда. Бизнинг корхона нефть ва газ қудуқларини бурғулашга ихтисослашган. Махсус ускуналаримиз 1500-6700 метргача бўлган чуқурликда бурғулаш имкониятига эга.\n— Мамлакатингиз барча соҳалар, жумладан, иқтисодий жиҳатдан барқарор ривожланмоқда, — деди «ГМС» гуруҳи таркибидаги «ГМС Компрессоры» бизнес тузилмасининг маркетинг бўйича директори А.Панасова. — Юртингизда иш юритиш учун барча зарур шароит, имконият ва имтиёзлар яратилган. Бу нафақат маҳаллий, балки хорижлик ишбилармонларга катта қулайликдир.\n«Энергетика, энергия таъминоти, энергиянинг муқобил манбалари — 2018» халқаро кўргазмасида электр ва иссиқлик энергияси ишлаб чиқариш, иссиқлик билан таъминлаш соҳасидаги ишланмалар, узатиш ва тақсимлаш ускуналари, муқобил энергия манбалари, иссиқлик, энергия, газ, сув ҳисобини юритиш ва назорат қилиш асбоблари каби маҳсулотлар қўйилган.\n— Кўргазмада биринчи бор иштирок этмоқдамиз, — деди Хитойнинг «Honle» компанияси вакили Гао Пенг. — Мақсадимиз — ўзбекистонлик шериклар билан ҳамкорликни йўлга қўйиш. Бунинг учун иштирокчилар эътиборига 6 турдаги маҳсулотларимизни тақдим этдик.\nКўргазма доирасида «Жаҳон иқтисодиётига интеграциялашув — Ўзбекистон нефть-газ тармоғи ривожининг янги йўналиши» мавзуида халқаро анжуман ҳам ташкил этилди.


Шомуродовнинг интеллектуал салоҳияти премьер-лига ҳужумчиларидан устун! – AllSportuz.com\nШомуродовнинг интеллектуал салоҳияти премьер-лига ҳужумчиларидан устун!\n– Назарий жиҳатдан, Александр Кокориннинг Европада ўзини кўрсатиш имконияти Фёдор Смоловникидан кўпроқми?\n– Кокориннинг ўйин услуби қизиқарлироқ. Смолов эса эскича усулда ўйнайди. Майдонда ниманидир қойиллатдими, дарров ўзига дам беради ва ўйиндан чиқади. Дарҳақиқат, Миранчукда ҳам худди шунақа одат бор.\n– Нима деб ўйлайсиз, унда Алексей нега илк дақиқалардан ўйнамаяпти? Албатта, рақобатчилари жиддий ва кучли. Миранчукнинг ўзи ҳам ҳали Европа футболига тўлиқ кўникиб кетгани йўқ. У бош мураббий Гасперинининг талабларини тушуниб етмаган. Бироқ, Алексейнинг ёшлигини инобатга олсак, унда вазиятни ўзгартириш ва ўзининг ўзгариши учун вақт бор. Кокорин эса, катта таваккал қилди. У “Фиорентина”даги биринчи учрашувидан бошлаб, ўзини кўрсатиши ва натижа бериши шарт. Майдонга тушиб, гол уриши, голли пас бериши керак. Унга раҳмим келяпти…\n– Кокориннинг иқтидори бор эди. Салоҳияти буткул барбод бўлмаган, деб умид қиламан. “Динамо”да қандай ўйнаганини бир эсланг. Лекин ўшанда унинг ёнида Кураньи ва Воронин каби ўз ишининг усталари бўлган. Улар Александрга катта ёрдам берарди. Ҳозир умуман бегона юртга йўл олди. Уни Италияда қучоқ очиб кутиб олишадими? Масалан, “Сельта”дагилар Фёдор Смолов 90 дақиқа ўйнай олмаслигини дарров тушиниб етишди.\n– Шомуродовнинг “Женоа”даги ўйини сизни ҳайратлантирдими?\n– Нега ҳайратланишим керак? Эсингиздами, мен сизга интервью бериб, Элдорнинг интеллектуал салоҳияти премьер-лига ҳужумчилариникидан баланд эканини айтган эдим. “Ростов”да ўйнаган дастлабки вақтлардаёқ, Шомуродов эътиборимни тортган эди. Мана, ҳаммаси зўр кетяпти ва мен ҳақ бўлиб чиқдим-ку. Ҳозир Шомуродовга “Ювентус” қизиқаётгани ҳақида кўп ёзишмоқда. Элдорнинг маҳорати, ўйинининг сифати Италия чемпионатида ўзини кўрсата олишига хизмат қилмоқда.\nPrevious Надаль Мессининг шартномаси борасида: “Мен бунга тушунмаяпман”\nNext Кантонанинг «парвози», Суареснинг «сеҳрли қўли» ва Зиданнинг «калла қўйиши». Футбол тарихидаги энг эсда қоларли қизил карточкалар (фото)


Четверг, 10 Апрель 2014 14:31\nБуюк Соҳибқиронга эҳтиром\nМамлакатимиз истиқлолга эришгач, Амир Темур шахси Ватан ва миллат тимсолига айланди. Истиқлолимизнинг ҳар бир тадбирида, мустақил давлатимизнинг ҳар бир қадамида бу буюк зот руҳи бизга ҳамроҳу ҳамнафас бўлиб келмоқда.\nЧетверг, 10 Апрель 2014 14:29\nБугун, 10 апрель куни Тошкент шаҳрида Ўзбекистон Республикаси Олий Мажлиси Сенатининг ўн тўртинчи ялпи мажлиси очилади.\nЧетверг, 10 Апрель 2014 14:27\nСайлов тизимини янада демократлаштириш йўлида\nДавра суҳбати иштирокчилари — Ўзбекистон Республикаси Олий Мажлиси Қонунчилик палатаси депутатлари, Амалдаги қонун ҳужжатлари мониторинги институти мутахассислари, илмий тадқиқот ва олий ўқув муассасалари вакиллари, ҳудудий сайлов комиссиялари аъзолари, сиёсий партиялар фаоллари, эксперт ва журналистлар Ўзбекистон Республикаси Президенти томонидан парламент муҳокамасига киритилган ушбу Қонун алоҳида аҳамиятга эга эканини таъкидлади.\nЧетверг, 10 Апрель 2014 14:23\nЎзаро ишонч ва амалий ҳамкорлик гарови\nКеча пойтахтимиздаги “Кўргазмасавдо маркази” мажмуида банк хизматлари, ускуналари ва технологиялари VII йиллик “BankExpo — 2014” миллий кўргазмаси ўз ишини бошлади.\nЧетверг, 10 Апрель 2014 14:18\n«Ўзбекистон ҳаво йўллари» Сингапурни Марказий Осиё билан боғлади\nБутун дунё бўйлаб шаҳарларни ва халқларни бир-бирига боғлаётган “Ўзбекистон ҳаво йўллари” Миллий авиакомпанияси “Тошкент — Сингапур” йўналишида мунтазам ҳаво қатновини очди.\nЧетверг, 10 Апрель 2014 14:16\nЧетверг, 10 Апрель 2014 14:15\nАтроф-муҳит мусаффолиги — долзарб масала\nПойтахтимизда Ўзбекистон Республикаси Табиатни муҳофаза қилиш давлат қўмитаси томонидан Тошкент шаҳри экологиясига бағишланган матбуот анжумани ташкил этилди. Унда мамлакатимиз пойтахтида атроф-муҳитни муҳофаза қилиш, табиатга инсон омили таъсирини камайтириш юзасидан амалга оширилаётган ишлар ҳақида сўз юритилди.\nЧетверг, 10 Апрель 2014 14:13\nТалабаларнинг энг намунали тураржойи\nПойтахтимизда Олий ва ўрта махсус таълим вазирлиги ҳамда Хотин-қизлар қўмитаси томонидан ташкил этилган «Энг намунали талабалар тураржойи» танлови ғолибларини тақдирлашга бағишланган маросим бўлиб ўтди.\nЁш мусиқачиларимиз муваффақияти\nЖорий йилнинг 27 март — 3 апрель кунлари Чехия Республикасида бўлиб ўтган, “Праганинг мўъжизавий юлдузлари” деб номланган VI анъанавий халқаро танловда юртимиз ёш истеъдод соҳиблари муносиб иштирок этдилар.


12:22 / 11.02.2018\n2018 йил 10 февралда Ўзбекистон Республикаси Ташқи ишлар вазири Абдулазиз Комилов бошчилигидаги делегация Эрон Ислом Республикаси Президенти Ҳасан Руҳоний томонидан қабул қилинди.\nСуҳбат чоғида вазир Эрон Президентига учрашув ўтказиш ва Ўзбекистон-Эрон мулоқотининг долзарб масалаларини муҳокама қилиш имконияти учун миннатдорлик билдирди ҳамда Ўзбекистон Президенти Шавкат Мирзиёевнинг Ҳасан Руҳоний ва Эрон халқига самимий тилакларини етказди.\nУчрашувда Ўзбекистон ва Эрон президентларининг 2017 йил 10 сентябрда Остона шаҳридаги учрашувида эришилган келишувларни амалга ошириш нуқтаи-назаридан икки томонлама алоқаларни ривожлантириш истиқболлари муҳокама қилинди.\nСуҳбатда қатор минтақавий муаммолар, хусусан, Афғонистондаги вазият юзасидан фикр алмашилди. Афғонистон инқирозини сиёсий ҳал қилиш жараёнини бошлаш учун биргаликдаги халқаро саъй-ҳаракат муҳимлиги қайд этилди.\nЭрон раҳбари “Тинчлик жараёни, хавфсизлик соҳасида ҳамкорлик ва минтақавий шерикчилик” номли Афғонистон бўйича халқаро конференция ўтказишга доир Ўзбекистон ташаббусини қўллаб-қувватлади.\nКомилов Афғонистон бўйича халқаро конференция ўтказилиши ҳақида 2018 йил 19 январда БМТ Хавфсизлик кенгаши йиғилишида айтиб ўтганди. Комиловнинг айтишича, ушбу конференцияга Марказий Осиё давлатлари, Россия, Хитой, АҚШ, Жанубий Корея, Ҳиндистон, Эрон, Покистон, Туркия, Саудия Арабистони ва БМТ бош котиби таклиф қилинади.\nХоминаий Эрон иқтисодиётига санкциялардан ҳам кўпроқ зарар келтираётган омилни айтди\n23:44 / 13.08.2018\nКаспий бўйи мамлакатлари Эрон ядровий шартномасини қўллаб-қувватлайди\nЭронда 11 нафар террорчи йўқ қилинди\n21:42 / 11.08.2018


Йўл-транспорт тизимига оид лойиҳалар тақдимоти ўтказилди | Ўзбекистон Республикаси Транспорт Вазирлиги\nЙўл-транспорт тизимига оид лойиҳалар тақдимоти ўтказилди\nЧоп этиш 354\nПрезидент Шавкат Мирзиёев Тошкент шаҳрида йўл-транспорт тизимини яхшилаш ва янги йўллар қуришга оид лойиҳалар тақдимоти билан танишди.\nПойтахтимизда транспорт воситалари сони ортиб бормоқда. Айрим кўчалардаги йўналишлар, йўл ҳаракати белгилари қатновга ноқулайлик туғдирмоқда. Шу сабабли йирик кўчалар ва чорраҳаларда тирбандликлар юзага келмоқда.\nУшбу муаммони бартараф этиш, ҳайдовчи ва йўловчиларга қулайликларни ошириш мақсадида муҳандислик ечимлари ишлаб чиқилган. Хусусан, Мирзо Улуғбек тумани ҳудудидаги Паркент кўчаси ва Кичик ҳалқа йўлини Мустақиллик шоҳ кўчаси билан боғлайдиган янги йўналиш очиш режалаштирилган.\nТақдимотда давлатимиз раҳбари Транспорт вазирилиги, Ички ишлар вазирлиги ҳамда Тошкент шаҳар ҳокимлигига тирбандликлар юзага келаётган ўндан ортиқ кўчада қисқа муддатларда қўшимча ҳаракат йўналишларини очиш бўйича топшириқ берди.


Шухрат Абдуллаевнинг шаҳар аҳолисига байрам табрики » Урганч шаҳар ҳокимлиги\nУрганч шаҳар ҳокимлиги » Ўзбек » Воқеалар » Янгилик ва тадбирлар » Шухрат Абдуллаевнинг шаҳар аҳолисига байрам табрики\nШухрат Абдуллаевнинг шаҳар аҳолисига байрам табрики\nБарчамиз орзиқиб кутаётган 2020 йил кириб келмоқда.\nМўътабар отахон ва онахонларимизни, сингилларимиз ва опаларимизни, умидли ёшларимизни, барча ҳамшаҳарларимизни кириб келаётган янги йилбилан самимий табриклайман. Ҳар бир кунингиз хайрли, баракали бўлсин. Сихат-саломатлик, бахт ва қувончларга тўлиқ кунларингиз тинч ва осойишта ўтаверсин.\nПоёнига етиб бораётган 2019 йилюртимиз ҳаётида унутилмас воқеаларга, улкан ютуқ ва марраларга бой бўлди.\nМуҳтарам Президентимиз Шавкат Миромоновичнинг саъий ҳаракатлари билан мамлакатимиз ижтимоий-иқтисодий ҳаётида, аҳоли кундалик тумушида туб ўзгаришлар ясалди. Жонажон Ўзбекистонимизнинг халқаро майдондаги нуфузи ва эътибори янада ошди.Фуқароларимизнинг манфаатлари ҳимоя қилиниб, уларнинг янада бахтли яшаши, эмин-эркин умр гузаронлик қилишлари учун зарур шарт - шароитлар яратиб берилди.\nШифокор-у педагоглар, олим-у ёзувчилар, оналар ва болалар, юрт келажаги бўлган ёшлар манфаатлари ҳар қачонгидан ҳам қаттиқ ҳимоя қилинди. Бир сўз билан айтганда, мамлакатимиз тараққиёти стратегияси ғоятда самарали бўлиб,янги-янги ислоҳотлар ҳаётгататбиқ этилди.\nМуҳтарам Юртбошимиз ташаббуслари билан кириб келаётган 2020 йилда ҳам кўплаб амалий ишларни бажариш олдимизда қўйган катта мақсадларимимздан бири. Шубҳасиз, бунинг негизида албатта фаровон ҳаёт, инсон манфаатлари турганлигини англаш қийин эмас. Президентимиз таъбири билан айтганда, мамлакатимизга иқтисодиётини янада яхшилаш, инвестициялар кириб келиши ва кенг татбиқ этилиши билан юртимиз янада фаровон бўлади, ижтимоий масалаларимиз ҳам ўз ечимини топади.\nҲаммаларингизни шу эзгу ва хайрли мақсад йўлидажипслашиб, юрт тинчлиги, Ватан тараққиёти учун меҳнат қилишга чорлайман.\nСизларни мана шу қувончли кунларда яна бир бор Янги йил байрами билан чин қалбимдан муборакбод қиламан. Жондан азиз элдошларимни, оиласи даврасида янги йилни кутиб олаётган барча урганчликларни гўзал ва бетакрор айём - янги йилнинг кириб келиши билан табриклайман.\nЯнги-2020 йилнинг қадами қутлуғ келсин! Энг катта бахт-оилавий тотувлик, оғзибирчилик, фарзандлар, набиралар камолини кўриш насиб қилсин. Янги йил барчамизга муборак бўлсин!\nУрганч шаҳар ҳокими.\nСана: 01.01.2020 01:30


БМТ Қочқинлар иши бўйича олий комиссарлигининг тасдиқлашича, ўзбекистонлик қочқин Габдурафиқ Темирбоев ҳозир Қозоғистонда ҳибсда сақланмоқда.\n28 январ 2021, Тошкент вақти: 15:09\nУ қочқинлик мақомига эга бўлишига қарамай, 24 июнь куни Олмаота шаҳрида ҳибсга олинган. Ҳозир айнан қаерда сақланаётгани эса номаълум.\n“Афсуски, бизда у ҳақда маълумот жуда кам. Биз Қозоғистон Ташқи ишлар вазирлигига телефон орқали боғланиб, аниқлаган маълумотларимизга кўра, Темирбоев Қозоғистон ҳуқуқ-тартибот идоралари томонидан қўлга олинган. Ҳибсга олиш сабаби ҳақида эса бизда унинг хотини берган маълумотдан бошқа ҳеч қандай ахборот йўқ”, - деди олий комиссарликнинг Қозоғистондаги вакили Сезар Дюбон.\nГ.Темирбоев ўз оиласи билан 1999 йилдан буён Қозоғистонда яшамоқда. Шу йил июнь ойи ўрталарида унга БМТ қочқин мақомини берган.


Мазкур телеканалларни ўзбекистонлик болалар эндиликда эрталабки соат 7 дан кечки соат 10 гачагина томоша қилишлари мумкин, бошқа пайт эса бу телеканалларда фақатгина заставка намойиш қилинмоқда.\nТошкентда фаолият юритувчи Starts TV рақамли телевидениесининг ўзини таништирмаган ходимаси Озодликка мазкур чеклов “юқорининг буйруғи асосида” киритилганини маълум қилди.\n- Кечқурун соат 10 дан кейин эрталабки соат 7 гача ўчирилаяпти. Бунга юқоридан – Вазирлар маҳкамасидан буйруқ келди. Ўсмирларга хос бўлмаган фильмлар берилаётган экан бу пайтда, шу сабабдан ўчирилди. Бу телеканалларни UZDIGITAL да ҳам, кабель телевидениеларида ҳам ўчиришди, - деди Starts TV ходимаси.\nСуҳбатдошимизнинг айтишича, чеклов Ўзбекистон Вазирлар маҳкамаси ҳузуридаги Ахборот фаолияти ва узатилиши самарадорлигини ошириш ва такомиллаштириш бўйича муассасалараро мувофиқлаштирувчи комиссия баённомаси асосида киритилган.\nТошкентлик Темур ака “Карусель”, “Дисней” ва “Детский мир” телеканаллари эфирининг чекланишини нотўғри деб ҳисоблашини айтади.\n- Менинг фикрим – умуман одамни чеклаш керакмас. Мисол учун, ўша болаларнинг ота-онаси бор. Ўзининг ихтиёрига қараб туриб, болаларига кўрсатади – тўғрими-йўқми? Умумий чеклашни нотўғри дейман-да мен, мисол учун, - дейди Темур ака.\nАйрим тошкентликлар тахминича, болалар учун кўрсатувлар намойиш қиладиган хорижий телеканаллар эфирига чеклов жорий қилиниши ўзбек расмийларининг маҳаллий телеканаллар, хусусан, “Болажон” телеканалига томошабин жалб қилиш истагидан келиб чиққан.\nЭфири чекланган “Карусель” телеканали Россиянинг 1-канал ва ВГТРК давлат каналлари қўшма лойиҳаси, “Детский мир” (Болалар дунёси) Россиянинг НТВ телеканали лойиҳаси, “Дисней” эса жаҳонга машҳур Disney channel лойиҳаси бўлиб ҳисобланади.\nЭслатиб ўтамиз, шу йилнинг август ойида Ўзбекистон кабель телевидениеларида Россиянинг “Домашний” телеканали трансляцияси тўхтатилганди. 2011 йили эса Россиянинг ДТВ, ТНТ, 2х2 телеканаллари трансляцияси, ундан аввалроқ РенТВ дастурлари намойиш этилиши тақиқланган.\nТошкентлик Темур ака Ўзбекистондаги кабель телевидениеларида ишлайдиган ходимларга ўз вақтида бу телеканаллар нима учун намойиш қилинмай қўйгани ҳақида савол берганини айтади.\n- Мен: “Нимага РенТВни кўрсатмайсизлар, ТВ-Центрларни кўрсатмайсизлар?” деб сўраган эдим кабельнийдан. Мисол учун, “Дождь” деган каналлари бор Россиянинг. Очиқ-ойдин гапирадиган шунақа более демократичний информационний каналлар бор-да. Бизнинг Ўзбекистон тўғрисида ҳам гапиришади-да ўша каналларда. “Ўшаларни нега қўймайсизлар, одамлар қизиқиб кўради-ку” десам, “Биз қўйсак, кейин лицензиямизни олиб қўяди, ишхонани ёпиб қўяди давлат”, деди. Хуллас калом, ҳаммаёқдан иҳоталаниб ўтирибмиз-да мустақил бўли-иб, чегараларни ёпволи-иб, қўшнилар билан урушволи-иб, - дейди Темур ака истеҳзо билан.\nЎзбекистонда Россиянинг яна иккита телеканали тақиқланди


Ҳасад бошқа бировдаги неъматнинг кетишини орзу қилишдир. Бу хатарли ижтимоий иллат бўлиб, ота-она, тарбиячилар болалар гўдаклигиданоқ унга қарши даволаш чораларини кўриб бормасалар, шубҳасиз, хатарли таъсир ва ёмон натижа намоён бўлади. Ҳасад бир қарашда кўзга ташланавермайди. Шунинг учун одамлар фарзандларини “бундай қусурдан холи” деб, яхши гумон қилади. Шу боис тарбияга масъул кишилар болани зийраклик билан кузатиб, ундаги ҳасад туйғусини тўғри тарбия бериш ва ҳикмат ёрдамида даволашлари, бартараф қилишлари вожиб. Бундай усул салбий натижа, қийинчилик ва руҳий касалликларнинг олдини олади. Ҳасаддан сақланиш, уни даволаш ёки таг-томири билан йўқ қилиш йўлларини баён қилишдан олдин фарзандда ҳасад, қизғаниш, кўролмаслик оловини ёқадиган сабаблар хусусида сўз юритиш тўғрироқ бўлади. Бу сабаблар қуйидаги ҳолатларда мужассам ифодасини топади:\n– фарзанднинг ўз оиласида муҳаббат, мулойимлик каби баъзи имтиёзларни йўқотишдан қўрқиши. Хусусан, оилада янги фарзанд туғилганда, катта фарзанд чақалоқ бутун меҳр-муҳаббатни ўзига қаратиб олади, деб тасаввур этади;\n– фарзандларнинг бирини зийрак, бошқасини анқов деб сифатлашга ўхшаш нисбатлар бериш;\n– фарзанднинг бирига аҳамият бериб, бошқасини эътиборсиз қолдириш. Бир болани кўтариб, ўйин-кулги, ҳадялар билан сийлаб, бошқасини қўрқитиб, ғамхўрлик ва ҳадялардан маҳрум этиш сингари вазиятлар. Севимли фарзанди етказган ёмонлик ва азиятлардан кўз юмиб, бепарво бўлиш ва бошқа фарзанди содир этган озгина хато учун жазолаш;\n– ўзи камбағал, етишмовчилик билан яшаётгани ҳолда, фарзандини моддият бобида бекаму кўст, бой-бадавлат қариндошлари ичига қўйиш. Шу сингари яна бошқа кўп сабаблар фарзандга ёмон таъсир кўрсатиб, уни руҳий хасталик, худбинлик ва ижтимоий очкўзлик сари етаклаши мумкин. Уйқусизлик, ўз-ўзига ишонмаслик ва нафратланишга ўхшаш руҳий заифликлар ҳам шундан келиб чиқади.\nИслом дини очиқ ҳасадни ҳикматли тарбия асослари билан муолажа қилади. Тарбиячининг бундай муолажаси, албатта, фарзандларнинг ўзаро дўстлик, иноқлик, муҳаббат ва софликда улғайишларига ёрдам беради. Қалбларида бошқаларга ёрдам бериш, яхшилик қилиш ва меҳрибон бўлиш туйғуларини жамлашларига олиб келади. Ҳасадни даволашдаги тарбиявий усуллар қуйидаги ишларда мужассамлангандир:\nФарзандга муҳаббатини сездириб туриш. Расулуллоҳ (соллаллоҳу алайҳи ва саллам) шундай қилар эдилар ва асҳобларини ҳам шунга буюриб, қизиқтириб, амал қилишларини назорат этардилар. Мана, баъзи мисоллар:\nИмом Термизий ва бошқалар Абдуллоҳ ибн Бариддан, у киши оталаридан ривоят қилади. У киши айтадилар: «Пайғамбар (соллаллоҳу алайҳи ва саллам) хутба ўқиётганларида Ҳасан ва Ҳусан (розияллоҳу анҳум) иккалалари қизил кўйлак кийган ҳолда юриб келиб, қоқилиб йиқилдилар. Пайғамбар (соллаллоҳу алайҳи ва саллам) тушиб икковини кўтариб олдилар ва олдиларига қўйиб:\nوَٱعۡلَمُوٓاْ أَنَّمَآ أَمۡوَٰلُكُمۡ وَأَوۡلَٰدُكُمۡ فِتۡنَةٞ\n«...мол-мулкларингиз ва фарзандларингиз фитна (гуноҳ, азоб ва машаққат манбаи)дир», деб (Анфол, 28) ўқидилар-да, сўнгра: “Бу икки гўдакнинг юриб келиб, қоқилиб йиқилганини кўриб, сабр қилолмадим ва сўзимни кесиб (тугатмай) уларни кўтардим”, дедилар».\nРасулуллоҳ (соллаллоҳу алайҳи ва саллам) Ҳасан ва Ҳусайн (розияллоҳу анҳумо) билан бирга ўйнаб, қўллари ва тиззалари билан юрдилар, улар эса икки томонидан осилиб олишди. Расулуллоҳ (соллаллоҳу алайҳи ва саллам) юриб: “Қандай яхши сизларнинг туяларингиз ва сизлар қандай яхши тенгсизлар”, деб айтдилар. Яъни, сизлар менга тенгсизлар, сизларни мен тенг кўраман, деган маънода.\nИмом Бухорий “Ал-Адаб ал-Муфрад”да Ойша онамиздан (розияллоҳу анҳо) ривоят қилади. У киши айтади: «Бир аъробий Пайғамбаримизга (соллаллоҳу алайҳи ва саллам) келиб: “Гўдакларингизни ўпасизларми, биз ўпмаймиз”, деди. Шунда Пайғамбаримиз (соллаллоҳу алайҳи ва саллам): “Аллоҳ қалбингдан раҳматини олиб қўйган бўлса, мен нима ҳам қила олардим”, дедилар».\nИмом Бухорий Абу Ҳурайрадан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам) ҳузурларида Ақраъ ибн Ҳобис Таймий ўтирганида Ҳасан ибн Алини ўпдилар. Шунда у: “Менинг ўнта болам бор, улардан бирортасини ўпганим йўқ”, деди. Бас, Расулуллоҳ (соллаллоҳу алайҳи ва саллам) унга қарадилар ва: “Раҳм қилмаганга раҳм қилинмас”, дедилар. Имом Бухорий “Ал-Адаб ал-Муфрад” китобида Анас ибн Моликдан (розияллоҳу анҳу) ривоят қилади: Бир аёл Ойша (розияллоҳу анҳо) ҳузурига келди. Ойша (розияллоҳу анҳо) унга уч дона хурмо берди. У ҳар бир боласига бир донадан хурмо бериб, ўзига бир дона олиб қолди, иккала боласи хурмони еб бўлиб онасига қарашди. Шунда аёл хурмони иккига бўлиб, болаларига яримтадан берди. Ойша (розияллоҳу анҳо) воқеани Пайғамбаримизга (соллаллоҳу алайҳи ва саллам) сўзлаб берди. Шунда Расулуллоҳ (соллаллоҳу алайҳи ва саллам): “Нимага бу сени ажаблантиради? Батаҳқиқ, аёлнинг фарзандларига меҳрибонлигидан Аллоҳ унга ҳам меҳрибон бўлади”, дедилар.\nЯнги фарзанд дунёга келган вақтда унинг акаси ёки опасида ҳасад уйғонишининг олдини олиши лозим бўлган эҳтиёт чораларига доим эътибор қаратмоқ керак. Хусусан, буни тарбиячилар ва оналар унутмасликлари лозим. Эҳтиёт чорасини янги фарзанд туғилишидан бир неча ой олдиндан кўриб бориш лозим.\nЯнги гўдакни кийинтириш, чўмилтириш, таом едиришда акаси (ёки опаси) ёрдам беришига имконият яратишда зарар йўқ. У гўдак билан бирга ўйнашига рухсат бериш ҳам фойдали бўлиши мумкин, лекин у гўдакка озор бериб қўймаслиги учун доим назорат қилиш керак. Она янги фарзандини эмизиш учун қўлга олганида, ота гўдакнинг акаси билан ўйнаб туриши ёки у билан суҳбатлашиб, меҳр-муҳаббатини билдириши мустаҳабдир. Мақсад севимлилик, маҳбублик, меҳр улашиш бобида ака гўдак билан тенг эканини билдиришдир. Буларни улуғ тарбиячи (соллаллоҳу алайҳи ва саллам) юқорида айтиб ўтганимиз бир неча ҳадисларда баён қилганлар. Шундай экан, тарбиячилар фарзандлари ўзаро муҳаббатли, бир-бирига ёрдам берувчи ва очкўзлик, нафрат, худбинликдан холи бўлишларини хоҳласалар, улуғ муаллим Расулуллоҳ (соллаллоҳу алайҳи ва саллам) йўлларидан юрсинлар.\nФарзандлар ўртасида одил бўлиш. Маълумки, ота-она фарзандлар ўртасида муомалада тенг, ҳадялар улашишда одил бўлса, улар ҳасадни билмайди, қалбида очкўзлик ва адоват офатларига ҳам ўрин қолмайди, ака-укалар ўзаро муҳаббатда ва бир-бирини тушуниб яшайдилар.\nҲасад уйғотувчи сабабларни бартараф қилиш. Ота-она, мураббий фарзанд тарбиясида доно бўлиши керак. Бу ёш қалбдаги очиқ ҳасадни йўқ қилишда энг фойдали воситадир. Оилада янги меҳмон дунёга келгач, катта фарзанд ўзини ота-онанинг эътибори, меҳр-муҳаббатидан четда қолгандек ҳис этмаслиги керак. Агар шундай ҳолат юз берса, бас, ота-она бор кучини фарзандини аввалгидек яхши кўришларини билдиришга сарфлаши лозим. Ота-она фарзандларидан бирини аҳмоқликда айбласа ёки ҳақорат сўзлари билан нафсониятига тегса, унинг қалбида ҳасад ва очкўзлик учқунини пайдо қилади. Шундай экан, мураббийлар озорли, аччиқ сўзлардан тилини сақлашлари лозим. Ота-оналар доимо огоҳ бўлишсин, фарзандни ҳасадчи бўлиб қолишдан сақлашсин. Расулуллоҳ (соллаллоҳу алайҳи ва саллам) ҳасад борасида бундай дейдилар: “Ҳасаддан сақланинг, чунки ҳасад яхшиликларни олов ўтинни егандек ейди”.\nТабароний ривоят қилади: Расулуллоҳ (соллаллоҳу алайҳи ва саллам): “Инсонлар доим яхшиликда бўладилар, модомики ҳасад қилмасалар”, дедилар. Сўнг яна: “Ҳасадчи мендан эмас”, дедилар. Фарзанддаги ҳасадни муолажа қилишда ота-оналар ва мураббийлар бу тарбия қонун(асос)ларига муҳтождир. Шубҳасиз, агар улар ўзларига шу қоидани дастуруламал деб билсалар ва ўша қоидаларни турмушга татбиқ этсалар, фарзандлар софдил, беғараз ва ихлосда вояга етадилар.\nОчиқ ғазаб. Ғазаб – руҳий ҳолат. Гўдак очиқ ғазабни ҳаётининг аввалидаёқ сезади ва умрининг охиригача унга ҳамроҳ бўлади. Очиқ ғазаб инсонга туғилганиданоқ ҳамроҳ экан, унинг ҳар қандай кўринишини жирканч ва ёмон иллат деб баҳолаш хатодир. Чунки Аллоҳ таоло инсонни яратганида унга сезги ва ҳис-туйғу ато этди. Бу етук ҳикмат ва ижтимоий манфаат учундир.\nИнсон ўзини ҳимоя қилиши, динини ва обрў-эътиборини муҳофаза қилиши, Ватанини душманлардан ва фитналардан муҳофаза этиши керак. Агар инсонда очиқ ғазаб бўлмаса, у Аллоҳ ҳаром қилган ҳукмларга амал қилмаётганларга ёки Ислом динини ҳақоратлаётганларга, Ватан душманларига қарши ғазаб ва нафрат қилмаган бўларди. Шубҳасиз, бундай нафрат ўз ўрнидаги ғазабдир. Баъзи ҳолларда бундай ғазаб Расулуллоҳда (соллаллоҳу алайҳи ва саллам) ҳам кузатилган.\nИмом Бухорийнинг “Саҳиҳ” китобида келтирилади: «Расулуллоҳ (соллаллоҳу алайҳи ва саллам) ҳузурларига Аллоҳ ҳаддини қоим қилишдан қайтариш учун бир киши шафоатчи бўлиб келганида, у зот ғазабландилар ва юзларида ғазаб чизиқлари пайдо бўлди. Сўнгра қуйидаги сўзларни айтдилар: “Сизлардан аввалги қавм улуғлари ўғрилик қилганида жазоламай, заифлари ўғрилик қилганида уларга жазо (ҳад) қоим қилиб, ҳалок бўлди. Аллоҳга қасам, агар Муҳаммаднинг қизи Фотима ўғрилик қилса, албатта унинг қўлини кестираман”».\nТабароний Анасдан (розияллоҳу анҳу) ривоят қилади: “Расулуллоҳнинг (соллаллоҳу алайҳи ва саллам) ўзлари учун ўч олганларини кўрмаганман. Фақат Аллоҳга ҳурматсизлик қилганлардан ўч олганлар. Агар Аллоҳга бирон киши осий бўлса, унга қаттик ғазаб қилардилар. У кишига иккита иш тўғри келса, енгилроғини танлардилар. Агар унда Аллоҳнинг ғазаби, норизолиги бўлса, ундан энг узоқ одамлардан бўлар эдилар”.\nРасулуллоҳ (соллаллоҳу алайҳи ва саллам) табиий, очиқ ғазабини яхши мақсадга йўналтирганларни ва ғазабини ютганларни, ғазабланганида ўзини тута олганларни мақтаганлар.\nИмом Бухорий ривоят қилади: «Бир киши Расулуллоҳга (соллаллоҳу алайҳи ва саллам): “Менга насиҳат қилинг”, деди. У зот (алайҳиссалом): “Ғазаб қилма”, дедилар ва шу сўзни бир неча бор қайтардилар».\nИмом Аҳмад “Муснад” китобида келтиради: «Ибн Умар (розияллоҳу анҳу) Расулуллоҳдан (соллаллоҳу алайҳи ва саллам) сўрадилар: “Азиз ва улуғ Аллоҳ ғазабидан мени нима узоқ қилади?” У зот (алайҳиссалом): “Ғазаб қилма!” дедилар».\n«Расулуллоҳ (соллаллоҳу алайҳи ва саллам): “Ким қодир бўлатуриб, ғазабини ютса, қиёмат куни Аллоҳ халойиқ олдида уни чақириб, “ҳури айн”дан бирини танлаш ихтиёрини беради”, дедилар» (Имом Бухорий ривояти).\nИмом Бухорий ва Имом Муслим Ибн Масъуддан (розияллоҳу анҳу) ривоят қилади: «Расулуллоҳ (соллаллоҳу алайҳи ва саллам): “Сизлар қандай кишини паҳлавон биласизлар?” дедилар. Улар: “Ҳеч бир киши ундан ғолиб келмаганни”, дедилар. У зот (алайҳиссалом): “Йўқ, ғазабланганида ўзини тута оладиган киши паҳлавондир”, дедилар».\nШубҳасиз, Қуръони карим мўмин ва мўминаларни ғазабни ютишга ва ундан чиройли қайтаришга, жоҳиллардан юз ўгиришга ундайди. Чунки жамиятда муҳаббат ва дўстлик мукаммал бўлиши керак.\n«Яхшилик билан ёмонлик баробар бўлмас. Сиз (ёмонликни) гўзалроқ (муомала) билан даф этинг! (Шунда) бирдан сиз билан ўрталарингизда адоват бўлган кимса қайноқ (қалин) дўстдек бўлиб қолур» (Фуссилат, 34).\nوَعِبَادُ ٱلرَّحۡمَٰنِ ٱلَّذِينَ يَمۡشُونَ عَلَى ٱلۡأَرۡضِ هَوۡنٗا وَإِذَا خَاطَبَهُمُ ٱلۡجَٰهِلُونَ قَالُواْ سَلَٰمٗا٦٣\n«Раҳмоннинг (суюкли) бандалари ерда камтарона юрадиган, жоҳил кимсалар (бемаъни) сўз қотганида “Саломатлик бўлсин!” деб жавоб қиладиган кишилардир» (Фурқон, 63).\nٱلَّذِينَ يُنفِقُونَ فِي ٱلسَّرَّآءِ وَٱلضَّرَّآءِ وَٱلۡكَٰظِمِينَ ٱلۡغَيۡظَ وَٱلۡعَافِينَ عَنِ ٱلنَّاسِۗ وَٱللَّهُ يُحِبُّ ٱلۡمُحۡسِنِينَ١٣٤\n«Улар (мазкур тақводорлар) фаровонлик ва танглик кунларида ҳам хайр-садақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар» (Оли Имрон, 134).\nЁмон ғазабнинг кўриниши инсонга, унинг ақлига салбий таъсир кўрсатиб, жамият аҳиллигига ва бирдамлигига путур етказади. Ота-оналар, мураббийлар фарзанднинг илк болалик вақтидан то ўсмирлик ва балоғат ёшига етгунича бунга аҳамият беришлари керак. Боладаги ғазабни даволашнинг яхши йўли уни бу иллат сабабларидан йироқ қилиб, ўзида гўзал хулқ ва яхши одатлар пайдо қилишига шароит яратишдир. “Олдини олувчи бир дирҳам даволовчи кўп дирҳамдан яхши”, деган донолар.\nАгар ғазабнинг сабаби очлик бўлса, мураббий болани ўз вақтида овқатлантиришга ҳаракат қилмоғи шарт. Чунки овқатни кечиктириш жисмоний ва руҳий касалликларга олиб боради. Қанчалаб мураббийлар қарамоғидаги болани вақтида тўйдирмай, гуноҳкор бўлишади.\nАгар ғазабнинг сабаби касаллик бўлса, мураббий боланинг тиббий муолажаси тўғрисида жон куйдириб, унинг соғлигини тиклаш чораларини кўриши лозим. Расулуллоҳ (соллаллоҳу алайҳи ва саллам) кўрсатмаларига мурожаат қилайлик.\nИмом Муслим ва Имом Аҳмад ривоят қилади: “Ҳар бир даврнинг давоси бор, агар даво етса, азиз ва улуғ Аллоҳ изни билан тузалар”.\nАгар ғазабнинг сабаблари боланинг ҳақоратланиши ва хорланиши бўлса, мураббий тилини оғир ботадиган сўзлардан тиймоғи лозим, токи болада руҳий касаллик ва ғазаб ўрнашиб қолмасин. Шубҳасиз, бундай йўл тутиш гўзал тарбия ва яхшиликка ёрдамлашишдир.\nИбн Можа ибн Аббосдан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Фарзандларингизга чиройли одоб беринг”, дедилар. Ибн Ҳиббон ривоят қилади: Расулуллоҳ (соллаллоҳу алайҳи ва саллам): “Фарзанднинг яхши бўлишига ёрдам кўрсатган отага Аллоҳ раҳм қилсин”, дедилар.\nАгар бола ғазабининг сабаби ота-онага тақлид бўлса, ҳалимликда ва ғазабни ютишда, бардошлиликда ота-она фарзандга тўғри ўрнак бўлиши лозим. Аллоҳ таолонинг қуйидаги сўзига мувофиқ:\nوَٱلۡكَٰظِمِينَ ٱلۡغَيۡظَ وَٱلۡعَافِينَ عَنِ ٱلنَّاسِۗ وَٱللَّهُ يُحِبُّ ٱلۡمُحۡسِنِينَ١٣٤\n«...ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар» (Оли Имрон, 134).\nЮқорида айтиб ўтилганидек, Расулуллоҳ (соллаллоҳу алайҳи ва саллам) насиҳатларига мувофиқ: “...лекин ғазабланган вақтида ўзини тута олган паҳлавондир”.\nАгар ғазабнинг сабаби фарзанд ҳузурида исрофгарчилик қилиш ва ҳаддан зиёд эркалаш бўлса, мураббийлар фарзандларга муҳаббатда тенг бўлишлари ва меҳрибонликда, нафақада ўртача бўлишлари керак.\nҲазрат Али (розияллоҳу анҳу) айтганларига мувофиқ: “Яхши кўрганингни ўртача яхши кўр, бир кун ёмон кўрганингга айланиши; ёмон кўрганингни ҳам ўртача ёмон кўр, бир куни яхши кўрганингга айланиши мумкин”.\nИмом Аҳмад ривоят қилган ҳадисда Расулуллоҳ (соллаллоҳу алайҳи ва саллам): “Эрка қилиб ўстиришдан сақланинглар, чунки Аллоҳнинг бандалари эрка қилиб ўстирувчи эмас”, деб огоҳлантирганлар.\nАгар бола ғазабининг сабаблари ҳазил-мазах ва лақаб тақиш сингари ярамас одатлар бўлса, мураббийлар бундай сабаблардан сақлансинлар, фарзандда ғазаб туйғуси илдиз отмаслиги жуда муҳим. Ёмон гумон қилиш, жосуслик, лақаб билан чақиришдан қайтаришда Қуръони карим энг улуғ тарбиячидир. Ҳужурот сурасида бундай дейилади:\nيَٰٓأَيُّهَا ٱلَّذِينَ ءَامَنُواْ لَا يَسۡخَرۡ قَوۡمٞ مِّن قَوۡمٍ عَسَىٰٓ أَن يَكُونُواْ خَيۡرٗا مِّنۡهُمۡ وَلَا نِسَآءٞ مِّن نِّسَآءٍ عَسَىٰٓ أَن يَكُنَّ خَيۡرٗا مِّنۡهُنَّۖ وَلَا تَلۡمِزُوٓاْ أَنفُسَكُمۡ وَلَا تَنَابَزُواْ بِٱلۡأَلۡقَٰبِۖ بِئۡسَ ٱلِٱسۡمُ ٱلۡفُسُوقُ بَعۡدَ ٱلۡإِيمَٰنِۚ وَمَن لَّمۡ يَتُبۡ فَأُوْلَٰٓئِكَ هُمُ ٱلظَّٰلِمُونَ١١\n“Эй мўминлар! (Сизлардан) бирор миллат (бошқа) бир миллатни масхара қилмасин! Эҳтимолки, (масхара қилинган миллат) улардан яхшироқ бўлса. Яна (сизлардан) аёллар ҳам (бошқа) аёлларни (масхара қилмасин)! Эҳтимол, (масхара қилинган аёллар) улардан яхшироқ бўлса. Ўзларингизни (бир-бирларингизни) мазах қилмангиз ва бир-бирларингизўни лақаблар билан атамангиз! Иймондан кейин фосиқлик номи нақадар ёмондир! Кимки тавба қилмаса, бас, айнан ўшалар (гуноҳ ишлар билан ўзларига нисбатан) зулм қилувчилардир” (11-оят).\nФарзандга Пайғамбаримизнинг (соллаллоҳу алаҳи васаллам) гўзал ахлоқларидан таълим бериш ундаги ғазабни даволашда энг яхши таъсир қиладиган доридир. Ғазабни босишда қуйидагилар тавсия этилади:\nҒазаб келганида ҳолатни ўзгартириш. Имом Аҳмад ва бошқалар ривоят қилади. Расулуллоҳ (соллаллоҳу алайҳи васаллам): “Биронтангиз ғазаблансангиз, тик турган бўлса, ўтирсин, агар ундан ғазаб кетмаса, ётиб олсин”, дедилар.\nҒазаб келганида таҳорат олиш. Имом Абу Довуд ривоят қилади: Расулуллоҳ (соллаллоҳу алайҳи васаллам): “Ғазаб шайтондан, шайтон оловдан яратилган. Албатта, сув оловни ўчиради. Агар бирортангиз ғазаб қилса, бас, таҳорат олсин”, дедилар.\nҒазаб келганида сукут сақлаш. Имом Аҳмад ривоят қилади. Расулуллоҳ (соллаллоҳу алайҳи васаллам): “Бирортангиз ғазабланса, бас, сукут сақласин”, дедилар.\n“Аъузу биллаҳи минаш шайтонир рожим” (таъаввуз)ни айтиш. “Саҳиҳи Муслим” китобида келтирилади. Пайғамбаримиз (соллаллоҳу алайҳи ва саллам) ҳузурларида икки киши ўзаро ҳақоратлашиб қолди. Бирининг юзлари қизариб, ғазаб билан соҳибини ҳақорат қилди. Шунда Пайғамбаримиз (соллаллоҳу алайҳи ва саллам) «Мен бир сўзни биламан, агар уни – “аъузубиллаҳи минаш шайтонир рожим”ни айтса, ғазаби кетади», дедилар.\nШундай экан, ота-оналар, мураббийлар фарзандларга ва шогирдларга Расулуллоҳнинг (соллаллоҳу алайҳи ва саллам) ғазабни кетказиш ва енгиллатиш борасидаги шу васиятларига кўра одоб беришлари лозим, токи улар тезда ҳалимлик, бардошлилик касб этсинлар, ғазабланганида ўзини тутишга одатлансинлар. Мураббийлар ғазабланган кишининг кўзлари чақчайиб, қон томирлари шишиб, ҳунук қиёфага кириши ва овози баланд кўтарилишини тасвирлаш билан фарзандларга ғазабнинг ёқимсизлигини, жирканчлигини билдиришлари зарур. Шунингдек, болаларни ғазабнинг офатлари, хатарлари ва жирканч оқибатларидан ҳам огоҳ этиш керак.\nҒазабнинг кўринишларидан огоҳ этиш ва ёмонлигини тушунтириш жамият тарбияси ва нафс муолажаси учун Расулуллоҳ (соллаллоҳу алайҳи ва саллам) кўрсатган йўлдир.\nИмом Аҳмад Расулуллоҳдан (соллаллоҳу алайҳи ва саллам) ривоят қилади. У зот: “Огоҳ бўлинг, албатта, ғазаб одам фарзанди қалбида ёнадиган чўғдир, унинг қон томири шишганига ва кўзлари қизарганига қарамайсизми? Ким шуларнинг бирини (ўзида) сезса, бас, ерга (ўтирсин)”, дедилар.\nХулоса қилиб айтсак, ота-она, мураббийлар фарзандларини ёшлигиданоқ ғазабнинг турли сабабларидан узоқлаштириб, уни даволаш ва тинчлантиришда Пайғамбаримиз (соллаллоҳу алайҳи ва саллам) йўлларини тутсалар, шубҳасиз, фарзандлар ҳалим, бардошли, нафсини тиядиган бўлиб улғаядилар.\nОта-она, тарбиячилар болаларни уятчанлик, қўрқув, онгсизлик, ҳасад ва ғазабдан қутқарсалар, уларнинг нафсларида собитлик, журъатлилик, шижоат, пешқадамлик ва бардошлилик уруғини эккан бўладилар. Бундай тозалаш ва безатиш болаларни келажакка муносиб кишилар қилиб тайёрлайди. Уларда ҳаётга ишонч, ғайрат, пок ва олийжаноб хулқларни пайдо қилади. Хуллас, нафсни тарбиялаш ва тўғрилашда мураббийлар Ислом йўлини, Расулуллоҳ (соллаллоҳу алайҳи ва саллам) кўрсатмаларини билишлари, зиммаларидаги масъулиятни адо қилишлари керак.\nИЖТИОМИЙ ТАРБИЯ МАСЪУЛИЯТИ:\nДругие материалы в этой категории: « Нурул изоҳ: НИКОҲ ВА ТАЛОҚҚА ОИД ҲУКМЛАР\tMуборак васиятлар: ТАҚВО ҲАР ИШНИНГ БОШИДИР »


Кўп қаватли уйларни қайта таъмирлашда Германия тажрибаси ўрганилмоқда\n12 март куни Инновацион ривожланиш вазирлигида Тошкент шаҳридаги кўп қаватли уйларни Германиянинг Pro House лойиҳаси асосида санациялаш (бино ва иморатларни махсус технология асосида қайта таъмирлаш ва модернизация қилиш) мавзусида давра суҳбати ўтказилди.\nТадбирни вазирнинг юқори мартабали маслаҳатчиси Карстен Хайнц очиб берди, шунингдек унда Уй-жой коммунал қурилиш вазирлиги, Қурилиш вазирлиги, Профессионал бошқарувчи ширкатлар уюшмаси, Тошкент Архитектура қурилиш институтининг малакали мутахассислари қатнашди.\n˗ Германияда кўп қаватли уйларни санация қилиш ўз самарасини бериб, ҳатто давлат дастурига киритилган, ˗ деди К. Хайнц. ˗ Бу ишларга одатда 2-4 фоизли имтиёзли кредитлар ажратилади. Аслида, кўп қаватли уйларни махсус технологиялар асосида қайта таъмирлаш ташабусси унда яшовчи аҳолидан чиқиб, ҳукумат томонидан қўллаб-қувватланиши лозим.\nЎзбекистонда кўп қаватли уйларнинг қарийб 98 фоизи мулкдорларга тегишли. Бундай уйлар бошқаруви турли ижтимоий, техник, ҳуқуқий, молиявий ва операцион масалалар ечимини тақозо этади. Шу билан бир пайтда уларнинг кўпи капитал таъмирланиши ёки тикланиши лозим.\nҚозоғистон ва Ўзбекистонда кўп қаватли уйларнинг энергия самарадорлигини ошириш ҳамда асосий тизимларни мустаҳкамлаш мақсадида “Шарқий Европада уй-жой хўжалиги” иттифоқи 2016 йилда Қозоғистон ва Ўзбекистонда кўчмас мулк профессионал бошқаруви бўйича PRO HOUSE лойиҳасини ишлаб чиқди.\nСанациялаш – кўп қаватли уй-жойларнинг техник, иқтисодий, ижтимоий омилларини ҳисобга олган ҳолда алоҳида қурилиш элементларининг техник ҳолатини ўзгартириб, уйнинг хизмат қилиш даврини узайтириш мақсадида амалга оширилган ишлар мажмуидир. Ушбу қайта таъмирлаш тадбирлари энергиянинг тежалиши, энергия йўқотишларининг камайиши, шунингдек кўчмас мулк қийматининг ошишига олиб келади. Санациялаш одатда уйда истиқомат қилувчи фуқароларни яшаш жойидан чиқарилмасдан амалга оширилади.\nГермания мисолида кўрадиган бўлсак, бу ерда кўп қаватли уйларнинг 70 фоизи модернизация қилинган. Санациялаш қиймати янги қурилиш қийматидан 3-7 баробар пастлиги эътиборга моликдир. Бугунги кунда санацияланган панель уйлар кўчмас мулк бозорида қайта таъмирдан чиқмаганларидан анчайин юқори баҳоланади.\nЎзбекистонда ҳам кўп қаватли уйларни энергия самарадорлик жиҳатидан модернизация қилиш вақти келди. Семинар натижаларига кўра, Европа Иттифиқининг “Pro House” лойиҳаси вакиллари жорий йилнинг апрель ойида Тошкентда кўп қаватли уйларни санациялаш мавзусида халқаро конференция ўтказишни таклиф қилдилар.


The Ring: Альварес камаридан маҳрум қилинди, Фьюри эса рейтингга қайтди / Olamsport.com\nThe Ring: Альварес камаридан маҳрум қилинди, Фьюри эса рейтингга қайтди\nТеглар : АльваресФьюриКроуфорд\nДунёга машҳур The Ring журнали сўнгги ўтказилган жанглардан келиб чиқиб янги рейтинг жадвалини эълон қилди.\nЭнг катта ўзгаришлардан бири Сауль “Канело” Альвареснинг ўрта вазн тоифасида The Ring чемпионлик камаридан маҳрум қилингани бўлди. Айни пайтда бу чемпионлик камари эгасиз, яъни вакант бўлиб турибди.\nБундан ташқари, Альварес тўлалигича ўрта вазн ҳамда вазн тоифасидан қатъий назар дунёнинг энг кучли боксчилари рейтингидан ҳам чиқарилди. Мексикалик боксчи таъқиқланган модда истеъмол қилгани учун 6 ойга дисквалификация қилинган эди.\nШунингдек, ушбу рейтингдан Гильермо Ригондо ҳам четлатилди. Уларнинг ўрнини Донни Ньетес ва Александр Усик эгаллади. Янгиланган рейтингнинг 9-поғонасида икки ярим йиллик танаффусдан сўнг яна рингга қайтган британиялик Тайсон Фьюри қайд этилган.


Раҳбарият | "Адолат" СДП\nАбдуҳалимов Баҳром Абдураҳимович\nЎзбекистон "Адолат" СДП Сиёсий Кенгаши раиси\n1959 йилда Тошкент шаҳрида туғилган. Миллати — ўзбек. Маълумоти – олий. 1981 йилда Тошкент давлат университетининг шарқшунослик факультетини тамомлаган. Мутахассислиги – филолог-шарқшунос. Илмий даражаси: тарих фанлари доктори. Илмий унвони: профессор.\nМеҳнат фаолияти: 1981-1983 й.й Ливия давлатида араб тили таржимони:\n1983-1987 й.й Фанлар академияси шарқшунослик институти кичик илмий ходими;\n1987-1990 й.й Яман Араб Республикасида армия сафида ҳарбий хизматда;\n1990-2002 й.й Фанлар академияси шарқшунослик институти илмий ходими, илмий котиби, катта илмий ходими, докторанти, етакчи илмий ходими; 2002-2003 й.й Фанлар академияси шарқшунослик институти илмий ишлар бўйича директор ўринбосари.\n2003-2004 й.й Тошкент халқаро вестминстер университети проректори;\n2004-2006 й.й Фанлар академияси шарқшунослик институти директори;\n2006-2008 й.й Ўзбекистон Республикаси Президентининг миллатлараро муносабатлар масалалари ва дин ишлари бўйича давлат маслаҳатчиси;\n2008-2011 й.й Фанлар академияси шарқшунослик институти директори; 2011-2016 й.й Фанлар академияси ижтимоий-гуманитар фанлар йўналиши бўйича вице-президенти; 2016-2017 йилларда Ўзбекистон Республикаси Фанлар академияси илм-фан тармоқлари бўйича илмий-техник дастурлар шакллантирилишини мувофиқлаштириш ва амалга оширилиши мониторингини олиб бориш бўлими бошлиғи; 2017 йилдан Фанлар академияси ижтимоий-гуманитар фанлар йўналиши бўйича вице-президенти вазифасини вақтинча бажарувчиси; 2017 йил жамоатчилик асосида Фанлар академияси Шарқшунослик нститути директори;\n2020 йилдан Ўзбекистон “Адолат” СДП Сиёсий Кенгаши раиси\nБ.Абдуҳалимов Марказий Осиё тарихи, фани тарихи, ислом, шарқ қўлёзма асарлари, араб давлатлари, араб тили бўйича мутахассис.\nУ 100 яқин илмий ишлар ва ўқув қўлланмалар муаллифи.\n2004 йилда “Байт ал-ҳикма” ва Ўрта Осиё олимларининг Бағдоддаги илмий фаолияти (IХ-ХI асрларда аниқ ва табиий фанлар) номли монографияси чоп этилди. Унинг 2006 йилда “Хоразм Маъмун академияси” номли рисоласи араб тилида (Кувайт давлатида), 2015 йилда “Султанат Оман: история, цивилизация, экономика, внешняя политика” номли китоби ҳаммуаллифликда нашр этилди.\nОксфорд Ислом тадқиқотлари марказининг “Имом ал-Бухорий” (1996), Британия Кенгашининг “Чивининг” (1997), Жанубий Кореянинг “Кoica” (2001) стипендияларига сазовор бўлиб, ушбу мамлакатларда малака ошириш курсларини ўтаган.\n“Ўзбекистонда ижтимоий фанлар” журнали ҳамда Фанлар академияси Шарқшунослик институти “Мерос” илмий тўпламининг бош муҳаррири, республика ва хориждаги соҳа бўйича бошқа бир нечта илмий нашрларнинг таҳрир ҳайъати аъзоси.\nАраб, инглиз, рус тилларини мукаммал билади.\n2020 йил “Меҳнат шуҳрати” ордени билан тақдирланган.\nОилали, бир қизи ва икки ўғли бор.\nЎзбекистон "Адолат" СДП Сиёсий Кенгаши раиси ўринбосари\n1960 йилда Самарқанд вилоятида туғилган. Миллати — Ўзбек. Маълумоти – олий. 1986 йилда Самарқанд давлат университетининг ҳуқуқшунослик факультети кечки бўлимини тамомлаган. Мутахассислиги – ҳуқуқшунос. Махсус унвонлари: иккинчи малака даражали судья; биринчи даражали адлия маслаҳатчиси.\nМеҳнат фаолияти: 1977-1986 йилларда дурадгор, Самарқанд вилоят Китобхонлар кўнгилли жамияти Китоб таъмирлаш устахонаси мудири, Темирйўл тумани бўйича масъул котиби, “Қизил Ярим ой” жамияти Сиёб тумани қўмитаси раиси бўлиб ишлаган ва муддатли ҳарбий хизматни ўтаган.\n1986-2003 йилларда Гўзалкент тумани прокурори ёрдамчиси, Пастдарғом тумани прокурори ёрдамчиси, Пастдарғом туман прокуратураси терговчиси, Самарқанд вилояти прокуратураси тергов бошқармаси прокурори, вилоят прокурорининг катта ёрдамчиси, Нарпай туман судининг раиси, Самарқанд вилояти суди раисининг жиноят ишлари бўйича ўринбосари, Фуқаролик ишлари бўйича вилоят судининг раиси лавозимларида фаолият юритган.\n2003-2009 йилларда Ўзбекистон Республикаси Адлия вазирлигида масъул лавозимларда ишлаган.\n2010-2015 йилларда Ўзбекистон Республикаси Олий Мажлиси Қонунчилик палатасининг депутати –Фан, таълим, маданият ва спорт масалалари қўмитаси аъзоси бўлган.\n2012 йилда Ўзбекистон “Адолат” социал-демократик партияси Сиёсий Кенгаши раиси ўринбосари лавозимига сайланган.\nЎзбекистон Ёзувчилар уюшмасининг аъзоси, 4 та бадиий, 15 та илмий-публицистик адабиёт, 500 дан ортиқ бадиий ва илмий-публицистик мақолалар муаллифи. Шунингдек, 20 дан ортиқ китоблар муҳаррири.\nОилали. Тўрт нафар фарзанднинг отаси.\nУ.Қ.Сулаймонов 1983 йилда Фарғона вилоятида туғилган.\n2004 йил Фарғона давлат университетини, 2006 йил Тошкент Давлат юридик институти магистратурасини тамомлаган, ҳуқуқшунос. 3 даражали адлия маслаҳатчиси.\n2006-2008 йилларда Ўзбекистон Республикаси Адлия вазирлиги Иқтисодий қонунчилик бошқармаси катта маслаҳатчиси, бош маслаҳатчиси.\n2008-2009 йилларда Ўзбекистон Республикаси Президенти ҳузуридаги Амалдаги қонун ҳужжатлари мониторинги институти етакчи илмий ҳодими.\n2009-2010 йилларда Ўзбекистон Республикаси Давлат солиқ қўмитаси юридик бўлими бош ҳуқуқшуноси.\n2010-2014 йилларда Ўзбекистон Республикаси Адлия вазирлигида масъул лавозимларда фаолият юритган.\n2015-2019 йиллар Олий Мажлис Қонунчилик палатаси депутати, Мудофаа ва хавфсизлик масалалари қўмитаси аъзоси бўлган.\n2015-2020 йилларда “Адолат” СДП “Ёш адолатчилар” қаноти Кенгаши раиси лавозимида фаолият юритган.\n2020 йил “Адолат” СДПнинг V Пленумида Сиёсий Кенгаш раиси ўринбосари лавозимига сайланди.\nУ.Сулаймонов Қонунчилик палатаси депутати фаолияти даврида қонунларни тайёрлашда ва муҳокамаларида фаол иштирок этиб, 100 га яқин қонун лойиҳаларини тайёрлаш ва маромига етказишда фаол қатнашиб, қонунчилик ташаббуси ҳуқуқидан тўлиқ фойдаланган ҳолда 10 та қонун лойиҳаларига ташаббускор бўлган.\nОилали, уч нафар фарзанднинг отаси.


ZiyoNET › Арбоблар › Алихўжаев Ўлмас\nЯшаш йиллари: 1921–2012\nЯшаш йиллари: 1952 – ҳозирги кунгача\nТуғилган сана: 1941 Июн 30\nВафот этган сана: 2015 Сентябр 25\nТўғилган жойи: Урганч\nТаниқли ўзбек киноактёри. «Ўзбекфильм», «Ўзбектелефильм», «Тожикфильм» киностудияларида суратга олинган ўттиздан ортиқ бадиий ва телевизион фильмларда роллар ижро этган. Ўлмас Алихўжаев «Ўзбекистон халқ артисти» унвони соҳиби.\nЎзбек киноактёри Ўлмас Алихўжаев 1941 йилда Хоразм вилоятининг Ургенч шаҳрида туғилган. 1964 йилда Тошкент театр ва рассомлик санъати институтининг актёрлик факультетини тугатгандан буён «Ўзбекфильм» киностудиясида актёр сифатида фаолият кўрсатиб келмоқда.\nЎлмас Алиҳўжаев бахти кулган актёрлардан, у жуда эрта, талабалик давридаёқ кинофильмларда роллар ўйнашга таклиф этилган ва 1962 йилда «Абдулла Набиев» бадиий фильмида Абдулла Набиев образини яратган.\nБу ёш ва келажаги порлоқ актёрнинг кинодаги биринчи роли ва биринчи муваффақияти эди.\nЁқуб Аҳмедов «Фурқат» бадмий фильмида Фурқат образи орқали кенг маданий жамоатчиликка қандай тез танилган бўлса, Ўлмас Алихўжаев ҳам Абдулла Набиев образи орқали барчанинг назарига тушди. Шундан бери кинода фаол қатнашиб, «Ўзбекфильм», «Ўзбектелефильм», «Тожикфильм» киностудияларида суратга олинган ўттиздан ортиқ бадиий ва телевизион фильмларда роллар ижро этди. Ўлмас Алихўжаевнинг тарихий ва замонавий мавзудаги бадиий фильмлар: «Улуғбек юлдузи»даги Али Қушчи, «Ўтган кунлар»даги Отабек, «Шиддат»даги Ёдгор Ҳамидович, «Оловли йўллар»даги Ҳамза, «Тожикфильм» киностудиясида суратга олинган «Тинчлик даврида»ги Ғулом Аҳмедов каби қатор образлари актёрнинг кўп йиллик изчил ва самарали меҳнатининг маҳсулидир.\nЎлмас Алихўжаев деганда мухлислар нафақат Абдулла Набиевни, «Ўтган кунлар» бадиий фильмидаги Отабекни ҳам тасаввур этишади. Мухлислар назарида бу образлар Ўлмас Алихўжаевга атаб ёзилгандек, фақат Ўлмас Алихўжаев ижро этиши керакдек туюлади. Актёрнинг истеъдодига бундан ортиқ меҳр ва баҳо бўлиши мумкинми?\n«Оловли йўллар» кўп серияли бадиий фильмда Ҳамзанинг ёшлик йилларидан, то камолотга эришгангача бўлган даври актёр ижросида ўзининг ёрқин ифодасини топди ва шоирнинг адабий, ижтимоий-сиёсий фаолияти, инсоний фазилатлари катта бир тарихий давр биографияси фонида кўрсатилди. Ана шундай катта тарихий давр воқеалари иштирокчиси образининг бутун мураккаблиги билан тадрижий такомилини кўрсатишдек муҳим вазифани У.Алихўжаев аниқ ва ишончли тарзда кўрсатиш шарафига муяссар бўлди.\nЎзбек романчилигига асос солган Абдулла Қодирий асари асосида суратга олинган «Ўтган кунлар» бадиий фильмини ҳам санъат мухлислари жуда яхши қабул қилди ва бу экран асари ҳам ўзбек кино санъати тарихида ёрқин саҳифа бўлди.\n«Ўтган кунлар» фильмида романтик кўтаринкилик, айниқса, бош қаҳрамонлар — Отабек ва Қумуш образларини, уларнинг ўзаро муносабатларини тасвирлашда жуда катта маҳорат талаб этилганки,\nУ. Алихўжаев Отабек характеридаги шу ро- мантик кўтаринкиликнй кўрсатишга.алоҳида эътибор берди ва экранда мард, жасур, ақлли ва чин севгисига садоқатли инсон образини катта жозиба билан қойил-мақом қилиб яратдики, томошабин Отабек — Ў.Алихўжаевни севиб, унга ҳавас ва тақлид қилди.\nШунинг учун ҳам Отабек образи актёрни санъат мухлисларига яқиндан танитди, унга шуҳрат келтирди, унинг ижодий биографиясида ёрқин саҳифа, ўчмас юлдуз бўлиб қолди.\nИстеъдодли кино актёри Ўлмас Алихўжаев «Ўзбекистон халқ артисти» унвони билан тақдирланган.


БМТ Қозоғистондаги томонларни зўравонликдан тийилишга чақирди\nБМТ Бош котиби Антониу Гутерриш идораси Қозоғистондаги барча томонларни зўравонликдан тийилишга чақирди. Бу ҳақда “ТАСС” хабар бермоқда.\nБМТ Бош котибининг расмий вакили Стефан Дюжаррикнинг айтишича, ташкилот мамлакатдаги вазиятни хавотир билан кузатмоқда. “Ҳозирги воқеаларга алоқадорларнинг барчаси вазминлик кўрсатиши, зўравонликдан воз кечиши ва барча муаммоларни ҳал қилиш учун мулоқотга ёрдам бериши жуда муҳим”, деди у.\nҚозоғистонда 2 январь, якшанба куни автомобиллар учун газ нархи литри учун 60 тенгедан 120 тенгега ошиши муносабати билан норозилик намойишлари бошланди.\nКиритилди: 23:06 05.01.2022. Ўқилди: 1908 марта. Фикрлар сони: 2 та.


Илҳом Аҳрор. Шам ва бўрон (Иброҳим Ғафуровга мактуб) - www.ziyouz.uz\nБош саҳифа Илм ва фанАдабиётИлҳом Аҳрор. Шам ва бўрон (Иброҳим Ғафуровга мактуб)\nИброҳим Ғафуровнинг бадиий олами ва фикрий теранлиги бир-бирига шу қадар омухталашиб кетганки, баъзан уни бадиият файласуфи ёхуд фалсафанинг шоири дегинг келади.\nЮқоридаги сарлавҳа “Дил эркинлиги” китобингиздан олинган. Ундаги мақолаларнинг бири шундай номланади. Бунда қандай рамзий маъно юклаганингиз ҳақда ўйлаб қолади одам: шам кичкинагина хонани ёритади. У шунинг учун ёнади. Тўғрироғи, шу мақсадда ёндирилган. Дунё миқёсида оладиган бўлсак, ўша хонани юртимизга, халқимизнинг урф-одат ва анъаналарига менгзасак, шамнинг бир маромда таралаётган ёғдусига қараб қаердадир бўрон ҳам борлигини туясиз. Бўрон чегара билмайди. Унинг “хона”мизга йўламаслигини, шамнинг ҳеч қачон ўчмаслигини маърифат эгалари таъминлайдилар.\nИброҳим ака, Сизни ана шундай зотлардан деб биламан. Талабалик йилларимда ўқиганимнинг таъсирими, 80-йилларгача ёзилган асарларингиз довруғи ҳақда кўп ўйлайман. Ижодкорлар назарингизга тушиш ва тушмасликни исташарди. Истайдиганлар – мақтовга сазоворлар, истамайдиганлар – танқидни хуш кўрмайдиганлар эди. Айниқса, дастлабки “Ёнар сўз”, “Гўзалликнинг олмос қирралари” китобларингиз қўлма-қўл бўлиб ўқилган.\n“Гўзалликнинг олмос қирралари” китобингизда Абдулла Қаҳҳор, Ғафур Ғулом, Асқад Мухтор, Пиримқул Қодиров каби ёзувчилар билан асарлари орқали диллашаркансиз, мақсадни аниқ қўясиз. Уларнинг фазилатларини бошловчи ёзувчиларга намуна сифатида кўрсатасиз. Чунончи, Абдулла Қаҳҳор яратган иғвогар “ҳи-ҳи” образига нисбат берасиз. Ёзувчининг диалог тузишидан унинг назмга майлини илғайсиз:\n“– Саводингизни анча чиқариб қўйишибдими?\n– Билмасам. Домлангиз, домлаларингиз.\n– Менинг домлам йўқ. Домлам – икки кўзим…”\nНимаики ёзсангиз, “ҳаёт жозибаси бадиий асар жозибасига кўчиши” кераклигига аҳамият берасиз. Жозибасиз “адабиётда қуёш ўрнини капалак эгаллайди”, асар “изм-изм”ларнинг пардоз қутичасига айланади” деб куюнишларингиз боиси энди аён бўлмадими? Қуёшга айланмоқчи бўлган қанчадан-қанча парвоналар ҳақиқат оташида жизғанак бўлиб кетмади, дейсиз. Лекин ўзини билган капалаклар ҳамон боғларнинг кўрки. Чунки ўзликни билиш самимият билан боғлиқ. Шу маънода бадиий адабиётда самимиятни жозибанинг жони сифатида кўришни истаб ёзасиз: “Шум бола”нинг композицияси садафга, ички мазмуни дурга ўхшайди”.\nНақадар ҳақ гап….\nСиз севиб ишлатадиган сўзлардан бири – баҳрамандлик. Чиндан, бу сўз шу қадар чуқурки, бунда ҳаётнинг инсонга, инсоннинг ҳаётга таъсири кўриниб туради. Буни шундай изоҳлайсиз: “Ҳаётдан баҳраманд бўлмаган адабиёт ҳеч қачон адабиёт саналмагандай, адабиётдан баҳраманд бўлмаган ҳаёт ҳам юксак маданиятга молик ҳаёт деб ҳисобланмайди”.\n“Прозанинг шоири” китобингиз муқаддимасида “сафбаста” деган сўзни ишлатасиз. Бу билан Саид Аҳмад прозасидан Ойбекдаги “хаттий порлоқлик ва лиризм”, Абдулла Қаҳҳордаги “лўндалик ва ўткирлик”, Абдулла Қодирийдаги “пластик таъсир туйғуси” таъсирларини излайсиз. Атай Қодирийни саноқнинг охирига қолдирасиз. Чунки мазкур ижодий очерк шўролар ғояси ҳали ҳукмрон бўлган бир даврда нашр этилган. Шунга қарамай, Саид Аҳмад асарларини улуғ адибнинг “Обид кетмон”и билан қиёслайсиз. Бунда нозик бир ишора бор: Саид Аҳмад асарлари Қодирий оламининг ҳали бир остонасида турибди, “Ўтган кунлар”, “Меҳробдан чаён”гача ҳали анча масофа бор. Хуллас… “Обид кетмон”даги “Қуёш билан ҳам курашаман” бобига аҳамият қаратаркансиз, адибнинг “атанган” ва “ақловар” сўзларидан дилингиз ёришади. Нафақат Қодирий қаҳрамонлари, унинг ўзи ҳам миллат равнақига атанган, эл учун фидо бўлиш йўлида ақловар шахс бўлганидан фахрланасиз. Саид Аҳмад ҳам у яратган мактабнинг “илдизлари, илдизларидан қувватланадиган анъаналари, илғор анъаналаридан ўсиб чиқадиган янгиликлар”идан тўла баҳраманд бўлишга имконияти етажагини маҳорат билан айтасиз. Билдирилган фикр ичида яна “нимадир” дейиш усулингизга амал қилиб китоб давомида ҳам Қодирий учун яна саҳифалар ажратасиз. Дунё тан олган ёзувчилар – Гоголнинг Ўрта Россияни теран тасвирлагани, Америка ёзувчиси Фолкнер асарларида Америка жанубининг тимсоли сифатида Йикнопатофа ўлкасини яратгани, Ҳеменгуэй Испанияни, Африкани, Париж кўчаларини севгани, Шолоховнинг Дон шоири экани, Достоевскийга Петербург илҳом бергани ва ниҳоят саноқни Абдулла Қодирий учун Марғилон ва Қўқон илҳомбахш муҳит бўлгани билан якунлайсиз. Демак, ўша “нимадир” Қодирийнинг улар даражасидан қолишмайдиган адиб эканига урғу бериш бўлган.\nКитобда Саид Аҳмад яратган “меҳнат эътиқодига айланган кишилар” сиймоси ҳақда фикр юритиб, ёзувчилар аҳамият бериши шарт бўлган хислатлар – воқеа қуруқ панд-насиҳатга асосланмаслиги, сюжет қаърида “олийжаноб дидактика” ётиши лозимлиги, севгининг “танловчи туйғу” эканини китобхон ҳис қилиши кераклиги, ҳар бир халқ ўз миллий қадриятлари билан юксалажаги ҳақда мулоҳаза юритасиз: “Ниятдаги порлоқликни акс эттириш порлоқлигига кўчириш” кераклигини уқтирасиз. Бу фикрлар ўша даврда нафақат Саид Аҳмад, балки барча ижодкорлар учун жуда зарур эди. Бугун ҳам ўз қадрини йўқотгани йўқ. Чунки бу мулоҳазаларда, ўз иборангиз билан изоҳлагандай, “айтмай айтиш” санъатидан фойдаланилган.\nБир ифода йўлингизга талабалик йилларимда маҳлиё бўлганман. Таъсирингиз остида ёзган мақоламни ўқиган адабиётшунос олим Собир Мирвалиев буни сезган. Койиган мени. Ҳожиакбар Ҳамидовнинг хушовоз хонандалиги, агар Фахриддин Умаровга эргашмаганида яна бир ўзига хос зўр ижрочи пайдо бўлиши мумкинлигини мисол қилган. Баъзан бир ўринда, гоҳида бутун бошли мақолангизда кўриниш берадиган ўша усулингиз шундан иборатки, бир сўз ёки жумладан риторика йўналишида фойдаланасиз. Ундан алланечук оҳанг ясаб мазмун-моҳиятга сайқал берасиз. Масалан, “Қалб ҳароратини ҳаёт ҳарорати яратади. Ҳаёт ҳароратини халқнинг ҳарорати белгилайди”. “Ҳарорат” сўзи икки жумлада тўрт бор такрорланса-да, эриш туюлмайди кишига. Ёки “Матонат ва эзгулик” мақолангиз моҳиятига адабий қаҳрамон тимсолидаги “Мен” барқарорлик бахш этган. Фикр машинасини бошқарган: “МЕН воқеаларни тарихчи каби ҳикоя қилади”, МЕНнинг фаолияти воқеаларга кучли эмоционал талқин бахш этади”, “МЕН воқеаларга ишонч уйғотади”, МЕНнинг кўз қараши қизиқ”, “МЕН қишлоқ йўлидан бормоқда”.\nБу ва бунга ўхшаш тасвир имкониятларингиз ижодий фаолиятингизда равнақ пиллапоясидан кўтарилди. Таржима асарларингиз, насрий назм – мансураларингизга ҳам салмоқ бағишлади.\n“Лириканинг юраги” – кенг қамровли адабий тадқиқотларингиздан бири. Китобда замонавий шоирлар Ғ.Ғулом, Ҳ.Олимжон, У.Носир, А.Мухтор, Э.Воҳидов, А.Орипов, О.Матжон, О.Ҳожиева, Ҳ.Худойбердиева, Р.Парфи, Х.Даврон сингари шоирлар ижодига мурожаат қилинган бўлса-да, ора-орада қадимги ёдномалар – “Авесто”, “Инжил”, “Панчатантра”, “ Дҳаммапада”, “Экклесиаст”, “Кецалькоать” китоблари, Пабло Неруда, Нозим Ҳикмат, Жак Превер, Бартольт Брехт асарларида қўлланилган бадиий воситалар таҳлилига бағишланган мақолаларни ҳам киритгансиз – баландга кўтарилиб олиб пастга назар ташлагансиз. Қиёсий таҳлил асосларидан фойдаланганингиз яхши самара берган. Қадимги адабий манбаларимиз ялтироқликдан, баландпарвозликдан холи бўлганини исботлар экансиз, олдингизга савол қўясиз: “Кўрайлик-чи, бугунги шоирлар учун энг муҳим нарса нима экан?” Энди номдор, замонамиз пешқадам шоирларининг шеърларини шундай юксак даражали манбалар билан қиёсан қилган таҳлилларингизнинг аввало уларнинг ўзига, кейин ёш ижодкорларга қандай таъсир этганини тасаввур этиш қийин эмас.\n“Лириканинг юраги”даги деярли барча мақолалар вақтли матбуотда эълон қилинган. Масалан, қуйидаги фикрингизни олайлик: “Андрей Вознисенский “Фақат ҳиссиёт гўзал” деган ғояни ўртага ташлади. Мен унинг бу сўзларини таҳрир қилиб, “Фақат меҳр гўзал, фақат муҳаббат гўзал” дейишни истардим”. Истеъдодли шоир Муҳаммад Юсуф сизни ниҳоятда ҳурмат қиларди. Сиз ҳақингизда тўлиб-тошиб гапирганига кўп бора гувоҳ бўлганман. Энди-энди ўйласам, ўшанда Муҳаммад ака шу мулоҳазангиздан таъсирланиб “Меҳр қолур, муҳаббат қолур” деган гўзал шеърини ёзгандир, ўзининг содда ва самимий шеърияти анҳорида яна бир тўлқин ҳосил қилгандир, эҳтимол. Демоқчиманки, китобларингиздаги адабий мулоҳазаларингиз жуда кўп ёш ижодкорларнинг илк шеърлари, китобларини адабий муҳокамаларга тавсия этиб, матбуотда ёритилишига кўмаклашиш – уларга амалий ёрдам беришларингиздай аҳамиятли ва унутилмасдир. Чунки мушоҳадаларингиз бадиий тафаккур, меҳру муҳаббат, шу билан бирга ажойиб андиша ва юксак дид мевасидир. Чунончи: “Шоир олам ичида эмас, оламлар ичида яшайди ва оламлар ҳосил қилади”, “Характер ўз қиммат ва моҳиятини фаолиятда очади”, “Бу одамнинг нимадан, нега “темир” бўлиб қолганлиги маълум эмас”, “Кўчамизда бетон қорадиган ташкилот бор. Шу минора тепасига “Энг муҳими, болалар, қалбан қаримасликдир” деб ёзилган. Ҳар сафар унга кўзим тушса, қувваи жисмимда қийинчиликларни енгиб ўтишга табиат томонидан берилган куч қандай бўлмасин ортгандай бўлиб туюлади”. “Муҳаббат – уйқудан уйғотиб юборган шеъриятнинг гўзал садолари” (Зулфия шеъриятига нисбатан), “Маълум бир қонуниятлар қўлни боғламагандан сўнг истаганча сухандонлик қилиш мумкин деб қаровчилар йўқ эмас” (сарбаст, эркин шеър жанрларида ижод қилувчиларга нисбатан), “Шоир худди оғзида қовун билан тамшаниб сўзлаётгандек…”, “Соддалик талантга эргашиб юради”…\nУсмон Носирга бағишланган “Лириканинг юраги” мақолангизда Абдулла Алавийнинг бир шеърини тўлиқ келтирасиз. Унда шундай қуйма сатрлар бор: “Бу кечанинг юмшоқ ипак кулгиси”, “Қўшиқ айтган шаршаракни ўпаман”…\nМазкур мақолада унинг замондошидан мисол келтириш орқали бир ҳақиқатни асослайсиз: Усмон Носир, баъзилар айтгандай “осмондан” тушган шоир эмас, мавжуд адабий муҳитда шаклланган, у ҳам кимлардандир ва нималардандир таъсирланган, илҳомланган. Умид ва умидсизлик орасида умр кечирган. Йўқса дермидингиз: “Шеър қидираётган одамда бўладиган ҳамма зиддиятлар унга ҳам хос эди”. Фақат “шеъри меҳрига беркинган”. Бу шоир таржималари муҳокамасида ҳам кўринади. Пушкин, Лермонтовдан қилган таржималарининг баланд савияда эканлигини таъкидларкансиз, баъзи камчиликларини ҳам асослаб берасиз. Таржималарни асл матн билан сўзма-сўз, мантиқма-мантиқ солиштириб таҳлил қиласизки, токи бундай камчиликлар бошқа таржимонларда учрамасин.\nУсмон Носирнинг адабиётдаги ўрни, унинг туйғу шаклланиши борасидаги ютуқлари иқтидори устида чеккан заҳматлари билан боғлиқ эканлигини уқтириб, илмий мушоҳада ва бадиий талқин муштараклигида фикрингизни “Нил ва Рим” мисолида шундай изоҳлайсиз: “Мен бу қадар образлари оғир зарбли шеърни кам ўқиганман, бундай шеърлар катта шоирларда ҳам саноқли бўлади”, Усмон Носир “куйиб тушган ҳар қанотдан бир жон топади”, “ўлик кўзлар ойнасида йиллар, одамлар қичқиради, уларнинг босган қадамлари эшитилади. Нил бу – қуллар тўккан ёш, еру осмон қуллар фарёдидан ларзада, қул учун эрк қулф, хаёл қулф, худо қулф, унинг косасида сув, халтасида нон, рангида қон, кўзида кўз, белида бел йўқ. Шеър шу истибдод тагига ўт қўйиб, мағрур фиръавнлар ҳайкали қаршисида буюк озодлик обидасини қурган, спартаклар авлоди, гомерлар шогирди бўлган насл номидан қонхўрлик, хорликка лаънат ўқийди”.\nДарҳақиқат, шундай асарлар бўладики, китобхонини ўзи топади. Бизни қайсидир адабий манба ўзига чорламадими, демак, икки томоннинг қайси биридадир кемтиклик бор. Сиз доимо адабий асарларни шу ҳолатда кўрмаслик ташвишини қилгансиз: “Халқимизнинг форобийлари, хоразмийлари, берунийлари, синолари, навоийлари, ҳувайдою машраблари бор эди. Лекин улар яратган ҳаётбахш китоблар асрларнинг токчаларида қимирламай ётар эди”.\nЭнди аҳвол ўзгарди. Сиз сингари зиёлиларнинг орзуси ушалди: токчадаги китоблар полапон қушлардай қанот чиқара бошлади.\nАдабиётшунос танлаган таҳлил воситаси адабий муҳит, жараёнга хос бўлсагина, таъсири сезилсагина, аҳамият касб этади. “Ўртоқ шоир” илмий рисолангиз ана шу жиҳатдан ўз вақтида кўпчиликда жуда катта таассурот қолдирган. Чунки таҳлил ортида публицистик шеърда бадиий салмоқни сақлаган, тарихни поэтик жонлантирган, ҳаётни фалсафий назарда кўра олган Шайхзода турибди. Бунинг устига, ижодий маҳорат пойдеворини Шайхзода салоҳияти орқали “ҳаётдан, йиллардан, тажрибалардан, инсониятнинг улуғларидан орттирилган сабоқлар ва улардан туғилган ўзлик” деб биласиз. Шоир қўллаган бадиий воситалар – ўхшатиш, ташбеҳ ва метафоралардан аввало ўзингиз завқланасиз. Чунончи: “Миянинг суратхонага ўхшатилиши Шайхзоданинг энг гўзал ва айни чоқда илмий изланишларидан биридир:\nЎхшар суратхонага мия”.\nДарҳақиқат, шоир баъзи сатрлари билан тасаввурингизни элакка ўхшатиб қўяди. Бироз чалғийсиз. Моҳиятни англаганингиздан кейин гап элак ичидагида эмас, остидаги тозаланган унда эканлиги аён бўлади. Масалан, “Сафар ва йўл ва кема” мисрасини ўқиб, нега “ва” боғловчисини икки марта қўллаган, деб ўйлайсиз. Аслида биринчи боғловчи қуруқликдаги жараёнга, иккинчиси сув оламига тегишли. Шоирнинг ўзига хос ифода усулига ўзингизни мослагач, боғловчиларнинг ҳеч бирини олиб ташлаш мумкин эмаслигини биласиз.\nШайхзоданинг “Жалолиддин Мангуберди”, “Мирзо Улуғбек” драмалари ҳам адиб дунёқарашини обдон ўрганган ҳолда таҳлилга тортилган. Икки драмада бир мантиқий боғлиқлик бор. “Жалолиддин Мангуберди”да ўғил отанинг ўсал дунёқараши туфайли ёвни тамомила енголмаганига ишора қилинади: “Тарихий маълумотлар шоирнинг адабий муддаоси учун калит ва калитчалардир”. Шайхзоданинг “Мирзо Улуғбек” драмасида ҳам шу “калит ва калитчалар”дан фойдаланганини кузатаркансиз, асарда келтирилган Мавлоно Тархонийнинг байтига мурожаат этасиз:\nТушгани банд ичра бўлдим ул пари девонаси,\nКўк саро – фонусдур, ул шаму, мен парвонаси.\nБу сатрлардан таъсирланган Улуғбекнинг байтдан ўз тақдирига мослаб хулоса чиқаргани, “Фожиали бир насиба борга ўхшайди”, деб ўкингани ва бу ички ҳолатни Шайхзода чуқур ҳис қилганига аҳамият қаратасиз. Бу билан икки драмани боғлайдиган бир ғоя – ота ва ўғилдаги тақдир алмашинувига диққат қиласиз: бирида ота – Хоразмшоҳ, иккинчисида ўғил – Абдулатиф ғаддор замон ўйинчоғига айланади.\nУмуман, “Ўртоқ шоир” рисолангизда Мақсуд Шайхзода шеърларидаги тимсоллар шаклланиб, ороланиб тарихий асарларига бадиий-ғоявий баркамоллик бағишлагани ҳар томонлама асослаб берилган.\nГапни “Дил эркинлиги” китобингиздан бошлагандик. Ундаги “Шам ва бўрон” топилма иборангизнинг бир рамзий маъносига тўхталган эдик. Энди шамга бошқа бир мазмун ҳам бериб кўрайлик. Китоб эркинлик шабадалари эса бошлаган кунларда нашрдан чиққан. “Дил эркинлиги” азалий орзуларимиздай, ота-боболарнинг оташин нафасидай таассурот уйғотади. Бу нафас “хона”миз – она юртимизга тоза ҳаводай жонбахш эканлигига ишора қилиб, мазкур адабий тўпламга тарихий ҳикоялар, улуғ боболаримизнинг орзу-армонларини ифодаловчи мансуралар ва бадиаларингизни киритгансиз. Дили ҳамиша эркин ҳолда яшаб ўтган Машраб ҳақда ёзиш тасодифий эмасдек туюлди. Китобнинг “Озод нафас” бобидаги “Гала” ҳикоянгизни ўқиб, китобхон сизни тамомила унутади. Кўз ўнгига Машраб келади: “Кароматингдан ўргилайин-о… дарахт неча йил ўсиб ўтни ўз танасида йиғиб борган. Оловга айланмоқ учун ҳозирлик кўрган… ҳар қайда тириклик бор, у доим уч алангага айланади. Аввалгиси кўк аланга. Бу сенинг шавкат ва қудратга етишган чоғларинг. Кейингиси сариқ аланга. Бу сенинг мункайиб шавкат ва қудратдан ажралган пайтинг. Учинчиси, бўз аланга. Бу шамол хокингни кўкка ва ерга совуришидир?!”\nИстиқлол йилларида ҳам ижодингиз гуркираса гуркирадики, асло сусайгани йўқ. “Ҳаё – халоскор”, “Мангу латофат” номли тўпламларингизни адабий жамоатчилик, сўз шайдолари илиқ кутиб олишди. Шу тўпламларда зукко мунаққид, донишманд адиб, сўз сеҳрини сезувчи моҳир таржимон кўз олдимизда яққол намоён бўлади. Айтиш мумкинки, ушбу тўпламлар билан адабиёт оламида бадиа жанрининг мавқеи анча кўтарилди.\nКитобларингизни синчиклаб ўқиган китобхон ҳикматга дўнган жумлаларингиздан завққа тўлади. Ҳаёт, ҳаётдан олиб ёзилган асарлар уммонидан нозик дидингиз топиб чиққан нодир мулоҳазаларингиз кўп. Буларнинг эгаси бўлиш учун бошқа қатор китобларингизни ўқиб, уқмоқ жоиздир.\n«Ёшлик» журнали, 2017 йил, 9-сон\nИлҳом Аҳрор 1960 йили туғилган. Тошкент давлат маданият институтини (ҳозирги ЎзДСМИ) тамомлаган. Филология фанлари номзоди. “Тадорик”, “Гулшан чиройлар”, “Уйқуга куниккан тоғлар” каби шеърий, болаларга боғишланган “Бозорга юзланган бола” ҳикоялар тўпламлари, “Етти иқлим достони” номли адабий-танқидий мақолалар китоби нашр этилган.\n← Аввалги Аввалги Абдулла Айизов. Газета ўқишаркан (ҳажвия)\nКейинги → Кейинги: Акмал Саидов. Улуғ алломалар мероси – мустаҳкам эътиқод асоси


Ёшликда ҳарбий учувчи бўлиш ёки чегара қўшинлари таркибида давлат сарҳадлари осойишталигини сақловчи ҳарбийлар сафида бўлиш ҳамманинг ҳам орзуси бўлган десам муболаға бўлмайди. Шунингдек, бирор-бир мамлакатга борилганда аэропортларда чегарачилар билан ёнма-ён турувчи божхоначилар ҳам ўзларининг бежирим формали кийимлари билан ёшларни ўзига жалб этади.\nЎлчови инсоф, виждон.\nСергакдир бу мард ўғлон.\nБожхоначи қандай касб? Ўз фаолиятида қайси тамойилларга ассосланади?\nБожхоначиларнинг асосий фаолияти давлат ва божхона чегаралари орқали олиб ўтилаётган товарлар ва шахслар назоратини таъминлаган ҳолда давлат бюджетига бож тўловларини ундиришдан иборатдир. Ўз фаолияти давомида божхоначилар адолат, инсоф, виждон тамойилларига асосланди. Адолат – қонун устуворлиги тамойили асосида қонун ҳужжатлари талабларини бажарилишини назорат қилишдан иборатдир.\nИнсоф, виждон, адолат,\nЛоқайдлик ва жаҳолат.\nЧегарачилар давлат сарҳадлари қўриқчилари бўлишса, божхоначилар эса иқтисодий сарҳадларимиз посбонлари сифатида гавдаланади.\nТурар юрт тинчин пойлаб.\nДавлатга, тегишли стандартларга жавоб бермайдиган сифатсиз, нопок товарларни киришини олдини олиш, интеллектуаль мулк объектларини ҳимоя қилиш, ташқи иқтисодий фаолият қатнашчиларига кенг имкониятлар яратиш, замонавий ахборот коммуникация технологияларини қўллаган ҳолда божхона расмийлаштируви жараёнини қисқартириш, соддалаштириш, унинг шаффолигини таъминлаш, давлат бюджетига божхона тўловларини ундириш, ўз ваколати доирасида давлат иқтисодий хавфсизлигини таъминлаш божхона органларининг бугунги кундаги долзарб вазифалари ҳисобланади.\nҲеч қандайин нобакор,\nЎта олмас тўсиқдан,\nСифатсиз, нопок товар,\nКира олмас тешикдан.\nБожхона органларида ўз касбига виждонан, инсоф ва адолат тамойиллари асосида ёндошадиган ходимлар кўпчиликни ташкил этади.\nБожхонада жуда кўп,\nЮртга фидойилар бор.\nВиждон, инсоф, адолат,\nДоим уларга шиор.\nМен ҳам тақдир тақозоси ва ўз интилишларим натижасида божхоначи касбини танладим. Ўз касбимдан фахрланаман. Божхона органларидаги йигирма йилдан ортиқ хизмат фаолиятим натижасида кўплаб шогирдлар ва фарзандларни ҳалоллик, ўз ишига виждонан ёндошиш, сабрли бўлиш, адолатни таъминлаш руҳида тарбияладим.\nБиз ҳам қилиб шу касбни,\nФарзанд боқдик, ўқитдик,\nҲалол бериб луқмани,\nМуродга, бахтга етдик.\nБожхоначи касбини қандай эгаллаш мумкин?\nДавлат божхона қўмитасининг Божхона институти божхона органларига билимли, малакали, етук ходимларни етиштириш маскани ҳисобланади. У ерда “Божхона иши” ва “Юриспруденция” таълим йўналишлари бўйича мутахассислар таёрланади.Курсантлар тўрт йил давомида формали кийим бош, ётоқ-жой, 3 маҳал иссиқ овқат, стипендия билан давлат бюджети маблағлари ҳисобидан тўлиқ таъминланган ҳолда ўқийди.\nҲозирги пайтда касб танлаш ниятида юрган ва божхона органларида хизмат қилаётган ёшларга тилагим шуки, танлаган касбингиздан фахрланинг, интилишдан тўхтаманг, билимингизни доим ошириб боринг, ўз ишингизга виждонан, адолатли ёндошинг - бу эса шу касбда узоқ муддат хизмат қилиш, эътибор қозониш кафолатидир.\nБожхоначи деган касб,\nШарафли ният бўлсин,\nКўкси шуҳратга тўлсин.\nбожхона хизмати подполковниги.


Шомуродов бугун гол урса, эртага “Ювентус” либосида уйғонади! - hudud24.uz\n2021, 20-Yanvar | 06:06\nБош саҳифа Муҳим Шомуродов бугун гол урса, эртага “Ювентус” либосида уйғонади!\nШомуродов бугун гол урса, эртага “Ювентус” либосида уйғонади!\n13:25 / 13-01-2021\nБугун Италия кубогининг нимчорак финалида “Ювентус” ўз майдонида “Женоа” жамоасини қабул қилади. Генуялик мухлислар ушбу муҳим учрашув олдидан Элдор Шомуродов борасида ўз фикр-мулоҳазаларини билдирмоқда.\nАлбатта, “Женоа” мухлисларига Шомуродовга бугун рақиб – “Ювентус” томонидан қизиқиш бўлаётгани таъсир қилди ва бу уларнинг муносабатларида ҳам ўз аксини топмоқда.\nАнъанага кўра, эътиборингизга генуялик футбол ишқибозларининг муҳим учрашувдан олдин Элдор Шомуродов ҳақида ижтимоий тармоқларда ёзган постларини ҳавола қиламиз.\nAlessandro Di Maio:\n“Ювентус” ҳозир аввалгидек хавфли эмас. Уларга гол уриш имкони бор. Шомуродов ва Дестро туринликлар ҳимоясини ёриб ўтишига ишонаман!\nБошланғич таркибда Стураро тушишини кутяпман. “Ювентус”га қарши учрашув Стураро учун принципиал аҳамиятга эга ва у жорий мавсумда уларга гол уришни уддалади. “Женоа” ҳужумида Элдор Шомуродов ва Маттиа Дестро ўйнашини хоҳлайман.\nМен Элдорга ва унинг гол ура олиш маҳоратига ишонаман.\nМатбуот “Ювентус” доим қайсидир футболчини трансфер қилишини ёзади. Улар “Женоа”дан Шомуродовдан ташқари, Жанлука Скамаккани олишни истаётгани ҳақида ҳам хабарлар тарқатилмоқда.\nАфсуски, Горан Пандев ўйнамайди. Бунақа беллашувда унинг тажрибаси қўл келиши мумкин эди. Шомуродов ҳам барқарор ўйнаши керак. Асосий умидимиз сўнгги олтита учрашувда бешта гол урган Дестрога қаратилган.\nКубок ўйинида жамоа ўзгача иштиёқ билан тўп суради, деб ўйлайман. Чунки бу биз учун жорий мавсумда нимагадир эришишимиз мумкин бўлган ягона мусобақа. Шунингдек, Шомуродов ва Скамакка “Ювентус”нинг эътиборига тушган ва улар бугунги баҳсда ўзини кўрсатиши шарт.\nЎтган учрашувда “Ювентус”га анча вақт жиддий қаршилик кўрсатдик. Ҳозир Баллардини бошчилигида аввалгидан яхшироқ ўйнай оламиз. Жамоа кучайгани рост. Шунингдек, жамоамиз ҳужумида ажойиб тандем – Шомуродов ва Дестро тўп тепмоқда.\nАгар бугун Шомуродов гол урса, эртага “Ювентус” футболчиси сифатида уйғонади!\nИталия кубоги нимчорак финалидан ўрин олган “Ювентус” – “Женоа” учрашуви Турин шаҳрида ташкил этилади. Генуяликлар бу босқичга етиб келгунга қадар, иккита беллашув ўтказиб, уларда “Катандзаро”ни 2:1 ва “Сампдория”ни 3:1 ҳисобида мағлубиятга учратди.\n“Ювентус” футболчилари эса ушбу мусобақани 1/8 финалдан бошлагани боис, илк учрашувини ўтказади.\nЎйин Тошкент вақти билан тунги 00:45 да бошланади.\nАввалги мақолаКадрлар танлашда шаффоф тизим\nКейинги мақолаРоналдунинг мухлисларига яна бир хушхабар!\nСпорт соғломлик гарови\n2021 йил учун Давлат дастури лойиҳаси муҳокамага қўйилди\nСпорт соғломлик гарови 18:41 / 19-01-2021\n2021 йилги Давлат дастури лойиҳаси халқ муҳокамасига қўйилди 18:27 / 19-01-2021\n2020 йилда Ўзбекистонга 6,03 млрд АҚШ доллари ҳажмида пул ўтказмалари амалга оширилган 17:04 / 19-01-2021\n1 майдан бошлаб Ўзбекистонда 15 йилдан буён доимий яшаётганларга фуқаролик берилади 16:59 / 19-01-2021\nЖиззах шаҳрига ҳоким тайинланди 16:55 / 19-01-2021\nЎзбекистонда ички истеъмол талабини қондириш учун табиий газ импорти йўлга қўйилади 15:17 / 19-01-2021\nСайлов қонунчилигидаги ўзгаришлар бу йилги сайловлар шунга биноан бўлиб ўтади 12:53 / 19-01-2021\nТуркманистонда Россия вакцинаси рўйхатга олинди 12:50 / 19-01-2021\nDilfuza Ergasheva - 18:27 / 19-01-2021 0\nДавлат бошқарувини номарказлаштириш хорижий тажриба таҳлили ва тавсиялар\n11:05 / 13-01-2021


Обама: яҳудий маҳаллаларини қуриш тинчлик ўрнатиш уришиларига путур етказади\n28 июн 2022, Тошкент вақти: 04:01\nАҚШ Президенти Барак Обама ва Фаластин Президенти Маҳмуд Аббос.\nАҚШ Президенти Барак Обама Исроил томонидан Фаластин ҳудудларида яҳудий маҳаллаларнинг қурилаётгани на “конструктив” ва на “мақбул”, дея баён қилди. Бу “тинчлик ўрнатиш уринишларига” ҳам ҳисса қўшмайди, деди Обама.\nАҚШ президенти бу баёнотни пайшанба куни Фаластин Президенти Маҳмуд Аббос билан Ғарбий Соҳилнинг Рамаллоҳ шаҳрида ўтказилган матбуот анжуманида қилди.\nИкки етакчи Фаластин билан Исроил ўртасида тинчлик ўрнатилиши мумкин, лекин бунинг учун жиддий муаммолар ҳал қилиниши лозимлигини билдирди.\nОбама мустақил Фаластин давлати қурилишини қўллаб-қувватлашини яна бир бор тасдиқлаган ҳолда яҳудий маҳаллари қурилишининг давом этаётгани ҳамда Исроил қамоқларида фаластинликларнинг қолаётгани бу мақсад йўлидаги жиддий тўсиқ эканини эътироф этди.\nОбама Рамаллоҳга пайшанба куни Исроилдан вертолётда учиб келди. Яҳудий давлатида Обама бош вазир Бенямин Нетаньяҳу ва бошқа расмийлар билан музокара қилди.\nОбама АҚШ Давлат котиби Жон Керри Исроил билан Фаластин ўртасидаги келишмовчиликларни бартараф қилиш учун кўпроқ вақт сафрлашини билдирди.


Linkin Park солисти жонига қасд қилди\n09:40 / 21.07.2017\nLinkin Park гуруҳи солисти Честер Беннингтон ўз жонига қасд қилди. Гуруҳ аъзоси Майк Шинода бу маълумотни тасдиқлаган.\n20 июль куни эрталаб 41 ёшли Беннингтонни Калифорния штатида, Палос-Вердес-Эстейтсдаги уйидан жонсиз топишган. У уйда ёлғиз бўлган, унинг оиласи шаҳардан кетганди.\nАйни вақтда унинг ўлими ўз жонига қасд қилиш сифатида текширилмоқда.\nTMZ портали маълумотига кўра, қўшиқчи жамоа билан фотосессияга бир соат вақт қолганида ўз жонига қасд қилган. Фотосессиядан кейин турне бошланиши керак эди, гуруҳнинг навбатдаги концерти 27 июлга белгиланганди.\nҚайд этилишича, Беннингтон ўзининг яқин дўсти, май ойида ўз жонига қасд қилган Soundgarden гуруҳи солисти Крис Корнеллнинг туғилган кунида ўзини ўлдирди.\nSoundgarden гуруҳи Nirvana, Pearl Jam ва Alice in Chains гуруҳлари билан бир қаторда 90-йиллар бошида Америка рок-мусиқаси ривожига катта ҳисса қўшган, «Сиэтл тўртлигиги»дан бири бўлганди. Корнеллнинг ўлимидан сўнг Честер Беннингтон ўз твиттерида яқин дўсти билан таъсирли сўзларда хайрлашганди.\nБўстонлиқда 31 ёшли эркак автомашина ичида ўзини ёқиб юборди\n10:31 / 30.03.2018\nЎз жонига қасд қилиш: сабаблар ва ечимлар\n16:00 / 17.12.2017


Спорт — иккинчи имконият – Газета.uz\nLotinchada 15 июн 2021, 13:25 Жамият\nБМТнинг гиёҳванд моддалар ва жиноятчилик бўйича бошқармасининг Марказий Осиёдаги минтақавий ваколатхонаси ёшлигида бахтсиз ҳодиса оёғи ампутация қилинган ва орзусидан воз кечишига тўғри келган, лекин кейинчалик ўз ҳаёт йўлини топа олган, жаҳон чемпионлиги шоҳсупасига кўтарилган Шахноза Мирзаеванинг ҳикояси билан бўлишди. «Газета.uz» ҳикояни жузъий таҳрир билан тақдим этади.\nШахноза Мирзаева доимо фаол қизлардан бўлиб келган. Унинг қизиқишлари қаторида рақсга тушиш, расм чизиш, тўқишни санаб ўтиш мумкин. Шахнозанинг онаси унинг барча қизиқишларини қўллаб-қувватлаб келган. «Мен шифокор бўлишни орзу қилардим», — дейди Шахноза, «аммо 10 ёшимда жиддий бахтсиз ҳодиса юз берди ва оёғимнинг бир қисмини ампутация қилишга тўғри келди. Ўшанда менга шифокор бўлиш учун тиббий кўрикдан ўта олмаслигимни айтишган эди. Энди бу ҳақиқат эмаслигини биламан, лекин ўшанда мен ўз орзуимдан воз кечган эдим».\nШахнозанинг реабилитацияси тахминан бир йил давом этди. «Протез оёғимга кўникишим биланоқ фаол ҳаёт тарзимни давом эттирдим. Мен яна велосипед ҳайдашни ўргандим, ўз маҳалламдаги болалар билан ўйнардим», — дейди Шахноза.\nЎзингни қўлга ол ва машқ қилишни бошла\nШахноза ўз жисмоний тарбия ўқитувчисини меҳр билан эслайди: «Мактабга қайтиб келганимда ўзимни ғалати ҳис қилдим. Спорт залидаги биринчи машғулот пайтида мен шунчаки бир четда ўтирганимни сездирмасликка ҳаракат қилдим, лекин ўқитувчим мен томон келиб „Нега ўтирибсан? Машғулотни бошла!“ деди, гўё мендаги ўзгаришни сезмагандек».\nШахноза ўша ўқитувчининг кўмаги ва далда бериши туфайли ўзининг спортга мойиллигини кашф этди. Аввал баскетбол, кейин милтиқдан отиш билан шуғулланди.\n«Уч йил давомида мен ҳар куни камида тўқсон дақиқа ўқ отиш билан шуғулланганман. Тикка туришим керак бўлганлиги сабабли оёқларимга катта босим тушар эди ва бу мени анчагина қийнарди», — дея тушунтиради у. «Каноэда эшкак эшиш борасида кимдир менга мурожаат қилганида, мен буни синаб кўрдим ва машқ қила бошладим».\nШахнозага каноэда эшкак эшишни ёқиб қолди ва бу билан профессионал тарзда шуғулланишга қарор қилди.\n«Биринчи катта мусобақам 2016 йилда каноэда эшкак эшиш бўйича Осиё очиқ чемпионатида бўлди. Фақатгина битта рақибим бор эди. Аммо мен жуда оз вақт фарқи билан ютқаздим. Ушбу тажриба менга бу спорт билан янада қаттиқ шуғулланишга илҳом бағишлади. Мен бир машғулот лагеридан бошқасига саёҳат қилдим. Кўп вақтимни машғулотларда сарфлашни бошладим».\n«2017 йилда Чехияга биринчи жаҳон чемпионатига бордим. Мураббийсиз, бошқа мамлакатда, катта халқаро спорт тадбирида мен ҳаяжон ва хавотирга тушдим, аммо финалчилар қаторига қўшилишга муяссар бўлдим. Финал пойгаси давомида мен иккинчи бўлиб келдим. Бу жуда яхши ютуқ эди ва мен бундан ҳам яхши натижа кўрсатишим мумкилигини ва бунинг учун янда кўпроқ ишлашим кераклигини англадим», — дейди Шахноза қатъият билан.\n2019 йилда Шаҳноза Венгрияда ўтган каноэда эшкак эшиш бўйича жаҳон чемпионатида олтин медални қўлга киритди. «Бу ажойиб туйғу эди. Менинг рақибларим анча тажрибали эдилар, уларнинг аксарияти Паралимпия ўйинларининг совриндорлари эди. Мени ҳеч ким танимас эди, лекин мен биринчи бўлиб келдим», — кулиб эсга олади Шахноза.\nПандемия давридаги спорт машғулотлари\nШахноза 2020 йилда Токиода бўлиб ўтадиган Олимпия ўйинларига тайёргарлик кўраётганда, COVID-19 пандемияси авж олди ва шу билан ўйинлар қолдирилди.\n«Бу мен учун яхши хабар эмас эди ва мен учун психологик жиҳатдан қийин бўлди. Мен ўйинларга астойдил тайёргарлик кўргандим ва коронавирус туфайли киритилган карантин чоралари ва чекловлар ҳамма учун бирдек ноаниқлик ва қийинчиликлар туғдирди. Бирмунча вақт мен одатдагидек ташқарида сувда машқ қила олмадим. Мураббийим билан фақат телефон ёки видеоалоқа орқали гаплашишим мумкин эди».\nШунга қарамай, Шахноза ўз мақсади сари интилишда тўхташни истамади. «Онам менинг энг катта илҳом манбаимдир. Баъзан қаттиққўл, лекин у доимо ёнимда. У ҳар йиқилганимда туришни ва юришни давом эттиришни ўргатди».\n«Мен спортни танлайман»\nОлимпия ўйинлари энди сентябрь ойида бўлиб ўтиши режалаштирилган. Шахнозанинг барча саъй-ҳаракатлари ушбу мусобақага қаратилган.\n«Спорт менинг ҳаётим! Ҳатто спорт бўйича бакалавр даражасини олишга қарор қилдим. Профессионал спорт фаолиятим тугаганидан кейин келажакда нима қилишимни ҳозирча билмайман. Дипломим билан мен янги авлод билан ишлаш, ўз билимларимни етказиш, мураббий бўлишим мумкин».\nШахноза вақти-вақти билан мактаблар ва спорт марказларига ташриф буюриб, ёшлар билан суҳбатлашади, ўз ҳаёти билан ўртоқлашади ва уларни спорт билан шуғулланишга ундайди. БМТнинг гиёҳванд моддалар ва жиноятчилик бўйича бошқармаси (UNODC) уни ижтимоий қадриятлар ҳамда ҳурмат, ҳалол кураш ва ҳаётда тўғри қарор қабул қилишни тарғиб қилиш ва спортнинг афзалликларини барчага етказиш бўйича жамоатчилик хабардорлигини ошириш ҳаракатида иштирок этишга чорлади.\n«Мен спортни танлайман» ҳаракати мотивацион видеофильмларни ўз ичига олган бўлиб, улардан асосий мақсад спортнинг гиёҳвандлик, жиноятчилик ва зўравонликка қарши аҳамиятини оширишдаги ўрнини очиб беришга йўналтирилган. Бу ҳаракат UNODCнинг «Ёшлар орасида жинойатчиликнинг олдини олиш» ташаббуси ва ҳаётий кўникмаларни ўргатиш бўйича ўқитиш дастури «Line Up Live Up» доирасида ишлаб чиқилган.\n«Бу ҳар бир ёш, айниқса, мен каби ҳаётдан мақсад ва маъно излаётганлар учун ажойиб ташаббус. Спорт — бу сизга кўплаб кўникмалар бера оладиган хазина сандиғидир. У сизни кучли қилади, характерингизни шакллантиради. Мен ҳаётимнинг мазмунини спорт орқали топдим ва бундан хурсандман», — дейди Шахноза.\nШахноза сингари миллий спорт чемпионларини ижобий намуна сифатида намойиш этувчи видеороликлар миллий телеканалларда ва Тошкент метросида намойиш этилди ва улардан Ўзбекистоннинг умумтаълим мактабларида 2 миллион ўқувчи учун мотивацион ўқитиш воситаси сифатида фойдаланилмоқда. Шахноза иштирокида ушбу акция қизларни спорт билан шуғулланишга ва ўз қобилиятларига ишонишга ундайди.\n«Ўзим учун эслатма»\n«Агар мен бахтсиз ҳодисага дуч келмасам, ҳаётим қандай бўлишини қайта-қайта ўйлардим. Энди ишонч билан айта оламанки, ўша кун учун ҳеч ҳам афсусланмайман. Балки мен илгари орзу қилганим каби шифокор бўлмагандирман, аммо ҳозир эришганларим ундан ҳам яхши! Ҳаётимда содир бўлган ҳодисалар менга кимлигимни англашимга туртки бўлди. Аксинча бўлганида ўз йўлимни топа олган бўлардим деб аниқ айта олмайман. Спорт менга ҳаётда иккинчи ва эҳтимол яхшироқ имконият берди. Бугун мен Жаҳон чемпиони бўлиш шарафига муяссар бўлдим. Мен ўз мақсадимни топганимни ҳис қиламан ва ҳеч қачон ортга қарамайман ва фақат олдинга интиламан».\nUNODC 5 203


СБХ / 2019 йил / № 34 / Солиқ солиш\nСолиқ органлари инкассони янглиш тақдим этиб, ШЖБПҲга бадалларни тўлаш ҳисобига корхона ҳисобрақамидан маблағлар ечиб олди. Корхона ходимлар кесимида ортиқча тўланган суммалар ҳисоб-китобини тузди. Солиқ органининг айби билан йўл қўйилган хатолик аниқлангандан кейин пуллар корхона ҳисобрақамига қайтарилиши керак.\nКорхона ва солиқ органи ўртасидаги маълумотлар тафовутини қандай бартараф этиш мумкин?\n– Корхона ҳисобрақамига пуллар қайтарилган тақдирда, ходимлар кесимида ортиқча тўланган суммага реестр тузмаслик керак.\nИш берувчи ҳар ойда ходимлар реестрини расмийлаштиради.\nУнда ҳар бир ходимнинг ШЖБПҲ рақамлари, фамилияси, ҳисоблаб ёзилган иш ҳақи ва жамғариб бориладиган пенсия бадаллари суммаси белгиланган тартибда кўрсатилади (АВ томонидан 6.10.2005 йилда 1515-сон билан рўйхатдан ўтказилган Низомнинг 10-банди). Тўлов топшириқномаси бўйича Халқ банкига ўтказилган сумма ходимлар – бадаллар олувчиларнинг реестридаги якуний сумма билан мос келиши лозим.\nСолиқ органлари томонидан ортиқча пуллар ечиб олинган бўлса, сабаблари аниқланмагунча корхона ушбу суммага реестрни расмийлаштирмаслиги лозим.\nФуқароларнинг ШЖБПҲга мажбурий бадаллари бюджетга тўланадиган солиқлар ва мажбурий тўловларга тенглаштирилади (Низомнинг 2-банди). Ортиқча тўланган солиқ суммаси:\n● ушбу солиқ бўйича келгуси тўловлар ҳисобига ўтказилиши (Солиқ кодексининг 56-моддаси);\n● корхонанинг банкдаги ҳисобварағига қайтарилиши мумкин (Солиқ кодексининг 57-моддаси).\nТафовутларни аниқлаш учун далолатнома бўйича солиқ органлари маълумотлари билан солиштириб чиқинг. Уларни қайтариш ёки бўлғуси тўловлар ҳисобига ўтказиш тўғрисидаги хат билан Халқ банкига мурожаат қилинг. Хатга янглиш ўтказилган суммаларни тасдиқловчи ҳужжатларни илова қилинг.\nОртиқча тўланган суммани бўлғуси тўловлар ҳисобига қолдирадиган бўлсангиз, ушбу суммага реестрни тақдим этинг. Кейинги даврда фақат етишмаётган суммани тўлайсиз ва уни реестрда ходимлар кесимида кўрсатасиз.


WSJ: Трамп ҳуқуқшунослари унинг куёвини истеъфога чиқаришга уринишган\n12:10 / 12.09.2017\nАҚШ президенти Дональд Трампнинг ҳуқуқшунослари унинг куёви Жаред Кушнерни президент маслаҳатчиси лавозимидан истеъфога чиқаришга ҳаракат қилишган. Бунга Кушнернинг Россия билан алоқалари сабаб бўлган, деб хабар бермоқда The Wall Street Journal.\nНашрнинг ўз манбаларига асосан таъкидлашича, адвокатларга Кушнернинг руслар билан алоқалари маълум бўлган, ҳамда бундан Трампни хабардор этишлари лозим эди. Оқ уйнинг ОАВ билан алоқалар учун масъул бўлган амалдорлари эса маслаҳатчининг истеъфосига изоҳ берувчи мақолалар тайёрлашни ҳам бошлаб юборишган, бироқ Трамп куёвини бўшатиш фикридан қайтган.\nШундан сўнг ҳуқуқшунослар жамоаси тарқатиб юборилган.\nАввалроқ ОАВ Трампнинг куёви ва Роман Абрамович алоқалари ҳақида хабар топгани маълум бўлганди.


Ўзбекистон 15:27 / 21.04.2019 40747\nБош прокуратура 18 апрель куни интернетда «Қодиров иши» доирасида ҳибсга олинган мансабдор шахслар тергов давомида қийноқларга солингани ҳақида тарқалган мақолага муносабат билдирди.\n«Мақолада худдики айбланувчилар У.Суннатов ва У.Хуррамовга нисбатан жисмоний ва психологик зўравонлик ва қўпол муносабатда бўлингани қайд этилган.\nАввал хабар қилинганидек, Бош прокуратура томонидан Р.Қодиров ва бошқаларга нисбатан қўзғатилган жиноят иши бўйича тергов олиб борилган ҳамда 13 нафар шахсга мансаб ваколатларини суиистеъмол қилиш, пора олиш, шунингдек, бошқа мансабдорлик ва иқтисодий жиноятларни содир этиш бўйича айб эълон қилинган.\nДастлабки тергов Жиноят-процессуал кодексининг қоидаларига қатъий амал қилган ҳолда олиб борилган, айбланувчиларга ва уларнинг яқин қариндошларига нисбатан ҳеч қандай қийноқлар ёки бошқа ноқонуний хатти-ҳаракатларга йўл қўйилмаган», дейилади муносабатда.\nТаъкидланишича, айбланувчилар Суннатов ва Хуррамов ўзига қўйилган айбловларни фақат қисман тан олган.\n«Бу эса уларга айблов бўйича ўз фикрини эркин ифода этиш имконияти берилгани ва уларга нисбатан жисмоний тазйиқ ўтказилганлик факти мавжуд эмаслигидан далолатдир», дея қўшимча қилинади Бош прокуратура баёнотида.\nҚонунчиликка биноан, айбланувчи ва судланувчилар уларга нисбатан эълон қилинган айблов бўйича ҳар қандай позицияни эгаллаш ҳуқуқига эга. Ўз навбатида Бош прокуратура У.Суннатов ва У.Хуррамовнинг тергов давомида уларга нисбатан қийноқлар қўллангани тўғрисидаги важларига жавобан аниқ позициясини билдириб, юқоридаги кўрсатмалар ҳақиқатга мос келмаслигини қатъий таъкидламоқда.


«Судочье-Акпетки» давлат қўриқхонасининг кўллари чиройли ҳудудлар бўлиб, у ерда сув қушларининг ноёб ва ҳимояга муҳтож турлари — сақоққушлар, фламинголар, қорақулоқлар ва бошқалар яшайди. Қўриқхона ишчилари томонидан олинган фотосуратлар тўплами.\n«Газета.uz» Ўзбекистоннинг турли ҳудудларидаги IT соҳасини ўрганаётган ўсмир қизлар билан суҳбатлар уюштирди. Навбатдаги суҳбатдошимиз, Тошкентдаги ал-Хоразмий мактаби битирувчиси Муборакхон Тўйчиева IT учун анъанавий таълим шарт эмаслиги, кўплаб мактабларда компьютерлар шунчаки комиссия келганда кўрсатиш учун қўйилганлиги, қизларга имконият берилса, ҳамма нарсани эплаб кетиши ҳақида гапириб, тенгдошлари учун маслаҳатлар билан бўлишди.\nТошкент — Истанбул йўналиши бўйлаб ҳаракатланган HY-273 рейси самолёти техник носозлик сабабли Трабзон аэропортига мажбуран қўнишни амалга оширди. Ҳаво кемаси бортидаги 240 нафар йўловчининг ҳаётига ҳеч қандай хавф туғилмагани хабар қилинди. Шу сабабли HY274 рейси вақти кечиктирилди.\nХонанда Наргиз Зокирова Тошкентдан Москванинг Домодедово аэропортига учиб бориши билан қўлга олинди. У 2072 йилгача Россияга кириши тақиқланди ва депортация қилиниши мумкин. Хонанданинг амакиваччаси Жавоҳир Зокиров депортацияга унинг Украинадаги уруш ҳақидаги изоҳи сабаб бўлганини маълум қилди.\nЎзгидромет 27−29 май кунлари кучли ёмғир ёғиши, Ўзбекистоннинг тўққиз вилоятида тоғ олди ва тоғли ҳудудларда сел-сув тошқин ҳодисалари юзага келиши мумкинлигини маълум қилди (сел келиши эҳтимоли бўлган ҳудудлар рўйхати).\n1 2 3 4 … 697\nБекободдаги ЙТҲда икки киши ҳалок бўлди, уч киши жароҳатланди (1)


Эшитдингизми?  Бош саҳифа\nЖаримани ўз вақтида тўлаганга чегирма белгиланди\n«Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонун Президент томонидан имзоланди. Жумалан, Маъмурий жавобгарлик тўғрисидаги кодекс жарима солиш тўғрисидаги қарорни ижро этишнинг соддалаштирилган тартибини назарда тутувчи модда билан тўлдирилди.\nУнга кўра, ҳуқуқбузар унга жарима солиш тўғрисидаги қарор топширилган кундан бошлаб 15 кун ичида жарима миқдорининг 70 фоизини ихтиёрий равишда тўлаган тақдирда, у жариманинг қолган қисмини тўлашдан озод қилинади.\n• Соддалаштирилган тартиб қуйидаги ҳолларда қўлланилмайди:\n• маъмурий ҳуқуқбузарлик содир этганлик учун суд томонидан жарима солинганда;\n• жарима солиш тўғрисидаги қарор устидан шикоят қилинганда ёки протест билдирилганда;\n• худди шундай ҳуқуқбузарлик маъмурий жазо чораси қўлланилганидан кейин 1 йил давомида такрор содир этилганда.\nҚонун расмий эълон қилинган (2020 йил\n18 март) кундан эътиборан кучга кирди.\n🕔11:38, 20.03.2020 ✔65\nМаъмурий жавобгарлик тўғрисидаги кодекс тўйлар, оилавий тантаналар, маърака ва маросимлар ўтказиш тартибига доир талабларга риоя этмаслик учун жавобгарликни назарда тутувчи модда билан тўлдирилди.\n🕔11:37, 20.03.2020 ✔57\nЭсдалик тангалар арзонлашди\n🕔17:29, 13.12.2019 ✔212\nЎзбекистон Марказий банки эсдалик тангаларнинг жорий йил 11 декабрдан амалда бўладиган нархларини белгилади.\n✔ 65 🕔 11:38, 20.03.2020\n✔ 57 🕔 11:37, 20.03.2020\n✔ 212 🕔 17:29, 13.12.2019\nЯқин қариндошлар ишончномасиз автомашина бошқариши мумкин\nНотариат тизими такомиллаштирилганлиги муносабати билан Ҳукуматнинг бир қатор қарорларига ўзгартириш ва қўшимчалар киритилди. Жумладан, яқин қариндошларга тегишли транспорт воситасини ишончномасиз бошқариш тартиби белгиланди.\n✔ 172 🕔 16:16, 29.11.2019\nПойтахт чорраҳаларида «Вафел чизмаси»\nТошкент шаҳридаги чорраҳаларда тирбандликларнинг олдини олиш мақсадида «вафел чизмаси» пайдо бўлмоқда, дея хабар берди Тошкент шаҳар Ички ишлар Бош бошқармаси. Ушбу чизма Сингапурда муваффақиятли синовдан ўтган.\n✔ 220 🕔 10:49, 19.11.2019


Уй шароитида курка боқиш - Agronet.uz интернет портали\nУй паррандалари ичида гавдаси энг йириги бу куркалар. Тумшуғини устки қисмида гўштли ортиқчаси осилиб туради ва парранда ҳаяжонланган пайтда 12-15 см.га етади. Куркалар учиш қобилиятини йўқотмаганлиги учун уларнинг қаноти қирқилади. Ёки паррандахона деворларини баланд қилиб қурилади. Инжиқ бўлгани учун уларни 30-35 бош урғочиларига 3-4 бош эркаклари нисбатида ҳар бир бўлимга қўйилади.\nКурка жўжаларини тухумдан очиб чиқиши эркак куркалар уруғларининг сифатига боғлиқ бўлади. Эркак куркалар қишда совуққа чидамсиз бўлади, қоронғи хоналар ҳам салбий таъсир этади. Уларнинг рационида ҳайвонларга оид озуқалар етарли миқдорда бўлиши керак. Урғочи куркалар совуққа чидамли (-15°С гача) бўлади, +5°С–10°С ҳароратда тухумни яхши қўяди. Одатда она куркалар бир мавсумда 60-80 донагача тухум қўяди. Куркалар 12 ойлигидан тухум қўйишни бошлайди. Эркак куркалар қўшилиш вақтида урғочи куркаларни яраламаслиги учун оёғидаги тирноғини 1 йилда 2 марта кесиб турилади.\nУрғочи курка бошида 4-6 дона тухум қўяди, кейин 1-3 кун дам олади, кейин яна тухум қилишни бошлайди. Она куркаларнинг маҳсулдорлигини ошириш учун хонада қўшимча ёруғлик ташкиллаштирилади.\nОна куркалар 20 дона атрофида тухум қўйгандан кейин “ғўл-ғўл-ғўл” деб товуш чиқаришни бошлайди. Агар она курка тухум қўйишни давом эттириши керак бўлса, унда уни уясидан ҳайдаб салқин хонага қамаб қўйилади ва ёнига эркак курка қўйиб юборилади, айрим ҳолларда кучлироқ таъсир этувчи факторлар, яъни ёруғликни кучайтириш, шовқин, хонани алмаштириш ва бошқалар қўлланилади. Лекин шу билан бирга тухумларнинг уруғланиш фоизи пасайиши мумкинлигини инобатга олиш керак бўлади.\nКурк бўлган куркалар март ойидан июнь ойигача тухумга ётқизилади. Тухумларини ўзларидан бошқа яна товуқлар ҳам очиб чиқишлари мумкин.\nУрчиш даврида кўпинча эркак куркалар озуқа емай қўйишади, бунинг натижасида озиб кетишнинг олдини олиш учун кечаси эркак куркалар урғочиларидан ажратилиб алоҳида хонага қўйилади ва витаминли (сабзи, сут маҳсулотлари, озуқа ҳамиртуриши, ўстирилган дон, ўт уни ва бошқалар) озуқа аралашмалари билан боқилади. Озуқаларни бир қисмини майдаланган ҳолда берилади. Эрталаб эркак куркаларга бир кунлик рационнинг учдан бир қисми берилади. Кундузи ва кечқурун паррандага намланган озуқа берилади, кечаси майдаланган дондан иборат қуруқ озуқа аралашмаси ёки ўстирилган дон берилади.\nКурка жўжалари 27-28 кунлари тухумдан очиб чиқади. Тухумдан очиб чиққан курка жўжаларини алоҳида қутига солиб қўйилади. Ҳамма тухумлардан курка жўжалари очиб чиққандан кейин ҳаммаси битта қилиб она курка тагига қўйилади.\nБитта она курка тагига 40 тагача курка жўжаларини қўйиш мумкин, она курка бемалол уларни боқиб парвариш қила олади.\nКўпайиш мавсумида куркаларга бир кунда 4 маҳал озуқа берилади: 1 марта бир кунлик рационни учдан бир қисми миқдорида донли озуқа берилади, 2 ва 3 мартада кўкатлар қўшилган ва намланган ем аралашмаси берилади, 4 марта бир кунлик дон аралашмаси рационидан учдан икки қисми миқдорида берилади.\nКуркачиликда яйловларнинг мавжудлиги катта аҳамиятга эга. Эрта баҳордан кеч кузгача куркаларни боқишда ўтга бой бўлган яйловлардан фойдаланиш лозим бўлади. Ана шу яйловларда куркалар ўз организмларига зарур бўлган витаминга бой турли туман кўк ўтларни ва ҳашоратларга оид протеинга бой озуқаларни – чигирткалар, қуртлар, қўнғизлар, чувалчанглар ва бошқа қурт-қумурсқаларни топиб чўқиб ейди.


Ўзбекистонда Бош вазир муовинлари сони биттага камайди\nБундан буён ҳукумат ишларини юритишда Бош вазир Шавкат Мирзиёевга олти нафар муовин кўмакчилик қилади.\nБундан буён Ўзбекистонда Ташқи ишлар вазири Бош вазир ўринбосари деб ҳисобланмайди. Бош вазирнинг олти муовини қолди.\nБу ҳақда маҳаллий оммавий ахборот воситалари Ўзбекистон президентининг шу йил 13 январида чиққан қарорига иқтибосан хабар тарқатди.\nМазкур қарорга мувофиқ, Ўзбекистонда Бош вазир ўринбосари – ташқи ишлар вазири лавозими бекор қилиниб, унинг ўрнига ташқи ишлар вазири лавозими жорий қилинган.\nДемак, бундан буён ҳукумат ишларини юритишда Бош вазир Шавкат Мирзиёевга қуйида исм-шарифи келтирилган олти нафар муовин ёрдамлашади:\n1. Рустам Азимов - Бош вазирнинг биринчи ўринбосари - Молия вазири, Макроиқтисодий ривожлантириш, иқтисодиётдаги таркибий ўзгартиришлар ва ҳудудларни комплекс ривожлантириш масалалари мажмуаси раҳбари;\n2. Ботир Зокиров - Бош вазир ўринбосари - Ўзбекистон Республикаси Давлат архитектура ва қурилиш қўмитаси раиси, Коммунал соҳа, транспорт, капитал қурилиш ва қурилиш индустрияси масалалари мажмуаси раҳбари;\n3. Ғуломжон Ибрагимов - Бош вазирнинг ўринбосари - Геология, ёқилғи-энергетика комплекси, кимё, нефт-кимё ва металлургия саноати масалалари мажмуаси раҳбари;\n4. Улуғбек Рўзиқулов - Бош вазир ўринбосари - "Ўзавтосаноат" АК бошқарув раиси, Машинасозлик, электротехника ва авиация саноатини ривожлантириш, маҳсулотларни стандартлаштириш масалалари мажмуаси раҳбари;\n5. Абдулла Орипов - Бош вазир ўринбосари - Таълим, соғлиқни сақлаш ва ижтимоий муҳофаза, ахборот тизимлари ва телекоммуникациялар масалалари мажмуаси раҳбари;\n6. Элмира Боситхонова - Бош вазир ўринбосари - Ўзбекистон хотин-қизлар қўмитаси раисаси.\nЭслатиб ўтамиз, ўтган ҳафта президент Каримов фармони билан Абдулазиз Комилов Ўзбекистон ташқи ишлар вазири лавозимини эгаллаганди.\nБунгача ташқи ишлар вазири лавозимида ишлаган, шу билан бирга, Бош вазир ўринбосари бўлган Элёр Ғаниев эса ташқи иқтисодий алоқалар, инвестициялар ва савдо вазири лавозимига тайинланган.


FIDE президенти юртимизда шахмат ривожига юқори баҳо берди\nХалқаро шахмат федерацияси (FIDE) президенти Кирсан Илюмжинов мамлакатимизга келди.\nМеҳмон даставвал Ўзбекистон Миллий олимпия қўмитаси музейига ташриф буюриб, мустақиллик йилларида ўзбек спортчилари эришган ютуқлар билан яқиндан танишди. Шундан сўнг FIDE раҳбари Миллий Олимпия қўмитасининг янги биносига бориб, бу ерда яратилган шароитларга юқори баҳо берди.\nЎз навбатида, нуфузли меҳмон Миллий Олимпия ҳамда Жисмоний тарбия ва спорт қўмиталари мутасаддилари учрашди. Суҳбат давомида Кирсан Илюмжинов ўзбекистонлик спортчилар халқаро майдонда бежиз юқори натижалар кўрсатмаётгани ҳақида айтиб, бунинг замирида катта меҳнат ҳамда давлат томонидан спортчилар учун яратилган зарур шарт-шароит мавжудлигига алоҳида урғу берди. Мамлакатимиз шахматчиларининг халқаро майдондаги обрўси эса кун сайин ўсиб бораётганини таъкидлади.\nУчрашув якунида Кирсан Илюмжинов самимий қабул учун миннатдорлик билдирди. Шунингдек, FIDE президенти пойтахтимизда бошланган болалар шахмат фестивалининг очилишида қатнашиб, “ақл гимнастикаси”нинг навқирон вакиллари билан мулоқотда бўлди.


Президент энергиядан ноқонуний фойдаланганлик учун жавобгарликни кучайтиришни таклиф қилди\nШавкат Мирзиёев раислигида ўтган йиғилишда табиий газ ва кўмир таъминотида ноқонуний харакатларга йўл қўйилаётгани кўрсатиб ўтилди.\nТОШКЕНТ, 17 дек — Sputnik. Президент Шавкат Мирзиёев раислигида ўтган видеоселектор йиғилишида қишга тайёргарликда йўл қўйилган камчиликларни ҳал этиш ҳамда озиқ-овқат хавфсизлигини таъминлаш масалалари танқидий таҳлил қилинди. Бу ҳақда давлат раҳбари матбуот хизмати хабар қилмоқда.\nХусусан, табиий газ ва кўмир таъминотида ноқонуний харакатларга йўл қўйилаётгани кўрсатиб ўтилди.\nМисол учун, Муборакда ғишт ишлаб чиқариш заводи ер остидан ўтган газ қувурига ноқонуний уланиб, 4,3 миллион куб метр газни талон-торож қилган. Бу 8 мингта хонадоннинг бир ойлик газ таъминотидир.\nШулардан келиб чиқиб, энергия ресурсларидан ноқонуний фойдаланганлик учун жавобгарликни кучайтириш таклифи билдирилди\n“Бу йил қишни қандай ўтказамиз? Бугун ҳамма раҳбарлар шу саволга жавоб бериши керак. Ҳақиқатан ҳам, муаммолар жуда кўп. Уларни фақат маҳаллабай кесимда чуқур ўрганиш ва ҳал қилишгина натижа беради, – дея таъкидлади Мирзиёев.